KANEMƆ YƐ Amharic Argentina Mumuii Awiemɔ Armenia (West) Bicol Blɔfo Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Denmark Dutch Ga Georgia Germany Haitian Creole Hela Hiligaynon Hungary Igbo Italia Korea Lithuania Mizo Moore Myanmar Ndebele Norway Nzema Ossetia Poland Portuguese (Brazil) Quechua (Bolivia) Romania Russia Mumuii Awiemɔ Samoa Sesotho (Lesotho) Setswana Shona Silozi Slovak Slovenia Swahili Tsonga Turkey Ukrain Urdu\n‘Duromɔ lɛ baatsɔ jalɛ nɔ aye maŋtsɛ kɛya naanɔ wala mli.’—ROM. 5:21.\n1, 2. Mɛɛ nikeenii enyɔ mɛi babaoo susuɔ akɛ sɛɛnamɔ yɛ he waa, shi te nikeenii enyɔ nɛɛ ateŋ nɔ ni sɛɛnamɔ yɔɔ he fe fɛɛ?\n‘GBOSHINII ni fe fɛɛ ni Romabii lɛ kɛshi mɛi ni ba yɛ amɛsɛɛ lɛ ji amɛmla lɛ kɛ susumɔ ni ji akɛ esa akɛ mla akudɔ mɛi ashihilɛ lɛ.’ (Dr. David J. Williams ni yɔɔ the University of Melbourne, Australia lɛ) Kɛ́ sane nɛɛ ji anɔkwale po lɛ, gboshinii loo nikeenii ko yɛ ni fe nɔ ni Romabii lɛ shi yɛ amɛsɛɛ lɛ kwraa. Nikeenii nɛɛ ji gbɛjianɔ ni Nyɔŋmɔ eto ni adesai baatsɔ nɔ aná enɔkpɛlɛmɔ ni ebu amɛ jalɔi koni amɛná hiɛnɔkamɔ akɛ abaahere amɛyiwala ni amɛhi shi kɛya naanɔ lɛ.\n2 Yɛ gbɛ ko nɔ lɛ, Nyɔŋmɔ tsɔ mla gbɛ nɔ ekɛ nikeenii nɛɛ ha. Bɔfo Paulo gbála enɛ mli yɛ Romabii yitso 5 lɛ mli, shi ekɛ wiemɔi ni shishinumɔ wala gbálaaa mli. Moŋ lɛ, eje eniiamligbalamɔ lɛ shishi kɛ wiemɔi ni shɛjeɔ mɔ mii waa nɛɛ akɛ: “Atsɔ̃ hemɔkɛyeli nɔ abu wɔ bem hewɔ lɛ, wɔkɛ Nyɔŋmɔ teŋ yɛ hejɔlɛ yɛ wɔ-Nuŋtsɔ Yesu Kristo hewɔ.” Kɛ́ mɛi anine shɛ Nyɔŋmɔ nikeenii nɔ lɛ, no tsirɛɔ amɛ ni amɛ hu amɛjieɔ suɔmɔ kpo amɛtsɔɔ lɛ. Paulo fee nakai. Eŋma akɛ: ‘Atsɔ̃ Mumɔ krɔŋkrɔŋ lɛ nɔ afɔse Nyɔŋmɔ suɔmɔ awo wɔtsuii amli.’—Rom. 5:1, 5.\n3. Mɛɛ saji eja gbɛ akɛ wɔbiɔ?\n3 Shi mɛni hewɔ ehe bahia ni akɛ nikeenii ni ajɛ suɔmɔ mli akɛha nɛɛ aha lɛ? Mɛɛ gbɛ nɔ Nyɔŋmɔ baanyɛ ekɛ nikeenii nɛɛ aha yɛ gbɛ ni ja nɔ, ni yɛ nakai beaŋ nɔŋŋ lɛ adesai fɛɛ aná he sɛɛ lɛ? Ni mɛni abiɔ ni aŋkroaŋkroi afee koni amɛfee mɛi ni sa nikeenii nɛɛ? Nyɛhaa wɔtaoa sanebimɔi nɛɛ ahetoo ni haa mɔ tsui nyɔɔ emli lɛ, ni wɔkwɛ bɔ ni amɛmaa Nyɔŋmɔ suɔmɔ lɛ nɔ mi.\nNyɔŋmɔ Suɔmɔ lɛ kɛ Esha\n4, 5. (a) Mɛɛ gbɛ ni nɔ bɛ nɔ Yehowa tsɔ ejie esuɔmɔ lɛ kpo? (b) Mɛɛ saji haa wɔnuɔ Romabii 5:12 lɛ shishi?\n4 Yehowa jie esuɔmɔ lɛ kpo yɛ gbɛ ni nɔ bɛ nɔ beni etsu e-Bi koome lɛ koni ebaye ebua adesai lɛ. Paulo tsɔɔ mli yɛ nɛkɛ gbɛ nɔ akɛ: “Nyɔŋmɔ jieɔ lɛ diɛŋtsɛ esuɔmɔ ní ekɛsumɔ wɔ lɛ shi etsɔ̃ɔ, akɛ be mli ni wɔji eshafeelɔi lɛ beebe ni Kristo bagbo yɛ wɔnajiaŋ.” (Rom. 5:8) “Be mli ni wɔji eshafeelɔi lɛ beebe” lɛ ji sane ko ni sa kadimɔ yɛ ŋmalɛ nɛɛ mli. Esa akɛ adesai fɛɛ ale bɔ ni fee ni wɔbatsɔmɔ eshafeelɔi lɛ.\n5 Paulo gbála sane nɛɛ mli, eje shishi kɛ oti nɛɛ akɛ: “Gbɔmɔ kome nɔ esha tsɔ kɛba je lɛŋ, ni gbele tsɔ esha nɔ kɛba, ni no ha gbele lɛ tsɛŋe gbɔmɛi fɛɛ, ejaakɛ amɛ fɛɛ amɛfee esha lɛ.” (Rom. 5:12) Wɔbaanyɛ wɔnu sane nɛɛ shishi, ejaakɛ Nyɔŋmɔ eha aŋma bɔ ni fee ni adesai ba shihilɛ mli lɛ he sane afɔ̃ shi. Yehowa bɔ adesai enyɔ, Adam kɛ Hawa. Bɔlɔ lɛ eye emuu, ni nakai nɔŋŋ no mli lɛ klɛŋklɛŋ adesai ni ji wɔblematsɛmɛi lɛ hu eye emuu. Nyɔŋmɔ gu amɛ nɔ̃ kome pɛ feemɔ, ni ewo amɛ shi akɛ kɛ́ amɛku nakai mla lɛ mli lɛ amɛbaagboi. (1 Mose 2:17) Shi amɛhala akɛ amɛbaafee efɔŋ, ni amɛku Nyɔŋmɔ mla ni nilee yɔɔ mli lɛ mli, ni amɛkɛ nakai feemɔ tsɔɔ akɛ amɛkpoo Nyɔŋmɔ akɛ Mlawolɔ kɛ Nɔyelɔ.—5 Mose 32:4, 5.\n6. (a) Mɛni hewɔ Adam shwiei lɛ gboiɔ lɛ, ni beni akɛ Mose Mla lɛ ha lɛ, ani shihilɛ lɛ tsake? (b) Mɛni abaanyɛ akɛ helai komɛi ni yɔɔ fɔlɔi ahe ni amɛkɛhaa amɛbii yɛ fɔmɔ mli lɛ afee he nɔkwɛmɔnɔ?\n6 Beni Adam fee esha lɛ sɛɛ dani ebɔi bii fɔmɔ, no hewɔ lɛ ekɛ esha kɛ nɔ ni jɛɔ esha mli kɛbaa lɛ tsɛŋe eshwiei fɛɛ. Eji anɔkwale akɛ Adam shwiei lɛ ekuko Nyɔŋmɔ mla mli tamɔ bɔ ni Adam fee lɛ, no hewɔ lɛ akɛ esha he shwamɔ lɛ fɔ̃ɔ Adam nɔ titri; asaŋ beni Adam bɔi bii fɔmɔ lɛ, no mli lɛ akɛ mla ni tamɔ Mose Mla lɛ hako. (1 Mose 2:17) Fɛɛ sɛɛ lɛ, afɔɔ Adam shwiei lɛ akɛ eshafeelɔi. No hewɔ lɛ, esha kɛ gbele ye maŋtsɛ kɛyashi Nyɔŋmɔ kɛ Mose Mla lɛ ha Israelbii lɛ, ni mla nɛɛ ha efee faŋŋ akɛ amɛji eshafeelɔi. (Nyɛkanea Romabii 5:13, 14.) Abaanyɛ akɛ helai komɛi ni yɔɔ fɔlɔi ahe ni amɛkɛhaa amɛbii yɛ fɔmɔ mli lɛ afee nɔ ni jɛɔ esha ni Adam kɛtsɛŋe wɔ lɛ mli kɛbaa lɛ he nɔkwɛmɔnɔ. Eyɛ mli akɛ gbekɛbii komɛi ni yɔɔ weku ko mli lɛ baaná hela ko kɛjɛ amɛfɔlɔi aŋɔɔ moŋ, shi ekolɛ jeee gbekɛbii lɛ fɛɛ ni yɔɔ weku lɛ mli lɛ baaná nakai hela lɛ eko. Shi jeee nakai eji yɛ esha gbɛfaŋ. Adam kɛ esha etsɛŋe wɔ fɛɛ, ni no hewɔ ni wɔgboiɔ lɛ. Ani be ko baaba ni wɔbaaje shihilɛ gbonyo nɛɛ mli?\nNɔ ni Nyɔŋmɔ Tsɔ Yesu Kristo nɔ Ekɛha\n7, 8. Mɛɛ gbɛ nɔ gbɛ ni hii enyɔ ni eye emuu lɛ kɔ lɛ ewo yibii srɔtoi?\n7 Yehowa jɛ suɔmɔ mli eto gbɛjianɔ ni baaha adesai aye amɛhe kɛjɛ esha ni akɛfɔ amɛ lɛ mli. Paulo tsɔɔ mli akɛ abaatsɔ nuu ko ni eye emuu ni ba yɛ sɛɛ mli—yɛ gbɛ ko nɔ lɛ Adam ni ji enyɔ—lɛ nɔ aha enɛ aba mli. (1 Kor. 15:45) Shi esoro yibii ni gbɛ ni hii enyɔ ni eye emuu nɛɛ ateŋ mɔ fɛɛ mɔ kɔ lɛ wo. Yɛ mɛɛ gbɛ nɔ?—Nyɛkanea Romabii 5:15, 16.\n8 Paulo ŋma akɛ: “Bɔ ni shigbeemɔ lɛ yɔɔ lɛ, jeee nakai duromɔ keenɔ̃ lɛ hu yɔɔ.” Adam ji mɔ ni kɛ shigbeemɔ lɛ ba, ni no hewɔ lɛ esa toigbalamɔ ni enine shɛ nɔ lɛ—egbo. Fɛɛ sɛɛ lɛ, jeee ekome pɛ egbo. Wɔkaneɔ akɛ: “Mɔ kome lɛ shigbeemɔ lɛ hewɔ ni mɛi pii lɛ gboi lɛ.” Yɛ Nyɔŋmɔ jalɛ shishitoo mla naa lɛ, esa akɛ agbala Adam shwiei fɛɛ, ni wɔ hu wɔfata he lɛ, toi taakɛ afee Adam lɛ. Shi le ni wɔle akɛ Yesu, ni ji nuu ni eye emuu lɛ baafo gbele sɛɛ lɛ baanyɛ aha wɔtsui anyɔ wɔmli. Mɛni ejɛ mli kɛba? Wɔnaa hetoo lɛ yɛ nɔ ni Paulo wie akɛ ‘abaabu gbɔmɛi srɔtoi fɛɛ wala bem’ lɛ mli.—Rom. 5:18.\n9. Taakɛ atsĩ tã yɛ Romabii 5:16, 18 lɛ, mɛni Nyɔŋmɔ feɔ lɛ beni ebu gbɔmɛi bem lɛ?\n9 Mɛni ji shishinumɔ ni yɔɔ Hela wiemɔ ni atsɔɔ shishi akɛ, ‘abu amɛ bem’ lɛ sɛɛ? Dr. Williams ni atsɛ́ ewiemɔ yisɛɛ yɛ klɛŋklɛŋ kuku lɛ mli lɛ ŋma yɛ he akɛ: “Eji mfonirifeemɔŋ wiemɔi ni maa mla mli oti ko nɔ mi. Ekɔɔ tsakemɔ ni eba yɛ bɔ ni Nyɔŋmɔ naa mɔ ko ehaa lɛ mli lɛ he, shi jeee akɛ bɔ ni mɔ lɛ ji diɛŋtsɛ lɛ etsake . . . Efeɔ Nyɔŋmɔ he mfoniri akɛ kojolɔ ko ni efee eyiŋ akɛ ebaabu mɔ ko ni akɛ lɛ eba ehiɛ akɛ efee efɔŋ lɛ bem. Ni Nyɔŋmɔ ha mɔ ni akɛɛ efee efɔŋ lɛ ye ehe.”\n10. Mɛni Yesu fee ni abaanyɛ adamɔ nɔ abu adesai bem?\n10 Mɛni “shikpɔŋ fɛɛ nɔ kojolɔ lɛ” ni kojoɔ yɛ jalɛ naa lɛ baanyɛ adamɔ nɔ eha efɔŋfeelɔ ko aye ehe? (1 Mose 18:25) Nɔ̃ klɛŋklɛŋ ni Nyɔŋmɔ fee koni enyɛ efee nakai ji, ejɛ suɔmɔ mli etsu e-Bi koome lɛ kɛba shikpɔŋ lɛ nɔ. Yɛ efɔŋfeemɔ he kai ni Yesu kɛkpe, ehe guɔ ni agbe, kɛ niseniianii ni afee lɛ lɛ fɛɛ sɛɛ lɛ, efee e-Tsɛ lɛ suɔmɔnaa nii kɛmɔ shi. Etee nɔ eye anɔkwa aahu po akɛ agbe lɛ yɛ sɛŋmɔtso nɔ. (Heb. 2:10) Yesu wala akɛ adesa ni eye emuu ni ekɛshã afɔle lɛ ji kpɔ̃mɔnɔ ni baanyɛ aha Adam shwiei lɛ aye amɛhe kɛjɛ esha kɛ gbele mli.—Mat. 20:28; Rom. 5:6-8.\n11. Mɛni kpɔ̃mɔnɔ lɛ kɛ lɛ ye egbɔ?\n11 Paulo tsɛ́ nɔ ni Yesu fee lɛ yɛ he kroko akɛ “kpɔ̃mɔnɔ” ni yeɔ egbɔ. (1 Tim. 2:6) Mɛni Yesu kpɔ̃mɔnɔ lɛ kɛ lɛ ye egbɔ lɛ? Adam kɛ esha kɛ gbele tsɛŋe mɛi akpekpe toi akpei abɔ ni ji eshwiei lɛ. Eji anɔkwale akɛ, ákɛ nuu ni eye emuu lɛ, kulɛ Yesu baanyɛ awo shwiei ni eye emuu akpekpe toi akpei abɔ. * No hewɔ lɛ, be ko lɛ anu shishi akɛ, Yesu kɛ agbɛnɛ shwiei ni eye emuu ni kulɛ ebaanyɛ ewo lɛ ji mɛi ni feɔ kpɔ̃mɔnɔ ni kɛ Adam kɛ Adam shwiei ni yeee emuu lɛ yeɔ egbɔ. Shi Biblia lɛ ekɛɛɛ akɛ shwiei ni kulɛ Yesu baanyɛ awo lɛ ji kpɔ̃mɔnɔ lɛ fã ko. Romabii 5:15-19 lɛ tsɔɔ akɛ “gbɔmɔ kome” pɛ gbele ji nɔ ni feɔ kpɔ̃mɔnɔ lɛ. Hɛɛ, Yesu wala ni eye emuu lɛ kɛ Adam nɔ̃ lɛ yeɔ egbɔ. Agbala jwɛŋmɔ kɛtee Yesu Kristo pɛ nɔ, ni esa akɛ ákɛ jwɛŋmɔ aya lɛ pɛ enɔ. “Mɔ kome jalɛ,” ni ji toiboo ni Yesu fee lɛ kɛ anɔkwa ni eye kɛtee gbele mli tete lɛ gbele gbɛ kɛha gbɔmɛi srɔtoi fɛɛ koni amɛnine ashɛ nɔkeenɔ lɛ kɛ wala nɔ. (2 Kor. 5:14, 15; 1 Pet. 3:18) Mɛni ha adesai ná hegbɛ nɛɛ?\nKpɔ̃mɔnɔ lɛ Ha Amɛye Amɛhe\n12, 13. Mɛni hewɔ ni Nyɔŋmɔ mɔbɔnalɛ kɛ suɔmɔ he miihia mɛi ni abu amɛ jalɔi lɛ?\n12 Yehowa Nyɔŋmɔ kpɛlɛ kpɔ̃mɔ afɔle ni e-Bi lɛ shã lɛ nɔ. (Heb. 9:24; 10:10, 12) Shi no haaa Yesu kaselɔi ni yɔɔ shikpɔŋ lɛ nɔ ni ebɔfoi anɔkwafoi lɛ fata he lɛ atsɔmɔ mɛi ni esha bɛ amɛhe. Eyɛ mli akɛ amɛmia amɛhiɛ koni amɛkafee efɔŋ moŋ, shi jeee be fɛɛ be amɛye omanye. Mɛni hewɔ? Ejaakɛ afɔ amɛ yɛ esha mli. (Rom. 7:18-20) Shi Nyɔŋmɔ baanyɛ afee nɔ ko yɛ he, ni efee hu. Ekpɛlɛ “kpɔ̃mɔnɔ” ni yeɔ egbɔ lɛ nɔ, ni ená he miishɛɛ akɛ ekɛbaatsu nii kɛha etsuji ni ji adesai lɛ.\n13 Jeee akɛ esa akɛ Nyɔŋmɔ kɛ kpɔ̃mɔnɔ lɛ atsu nii kɛha bɔfoi lɛ kɛ mɛi krokomɛi yɛ nitsumɔi kpakpai pɔtɛi komɛi ni amɛtsu lɛ hewɔ. Moŋ lɛ, Nyɔŋmɔ mɔbɔnalɛ kɛ esuɔmɔ kpele lɛ hewɔ ekɛ kpɔ̃mɔnɔ lɛ tsu nii kɛha amɛ lɛ. Ehala akɛ ebaajie kojomɔ ni kã bɔfoi lɛ kɛ mɛi krokomɛi lɛ anɔ kɛjɛ amɛnɔ, ni tsɔɔ akɛ ebu amɛ akɛ mɛi ni esha ni akɛfɔ amɛ lɛ bɛ amɛhe dɔŋŋ. Paulo fee enɛ faŋŋ akɛ: “Ejaakɛ duromɔ aŋɔ here nyɛyiwala kɛtsɔ hemɔkɛyeli nɔ, ni enɛ lɛ, jeee nyɛmli ejɛ, Nyɔŋmɔ nɔkeenɔ ni.”—Efe. 2:8.\n14, 15. Mɛni mɛi ni Nyɔŋmɔ buɔ amɛ jalɔi lɛ baaná, shi mɛni esa akɛ amɛya nɔ amɛfee?\n14 Mɛɛ nikeenii po eji nɛkɛ akɛ Ofe lɛ kɛ esha ni akɛfɔ mɔ ko kɛ eshai ni mɔ lɛ fee lɛ baafa lɛ! Anyɛŋ abu eshai ni aŋkroaŋkroi fee dani amɛbatsɔmɔ Kristofoi lɛ naa, fɛɛ sɛɛ lɛ kpɔ̃mɔnɔ lɛ hewɔ lɛ, Nyɔŋmɔ baanyɛ ekɛ nakai eshai lɛ afa amɛ. Paulo ŋma akɛ: “Duromɔ keenɔ lɛ jɛ shigbeemɔi pii amli etsɔ bembuu.” (Rom. 5:16) Esa akɛ bɔfoi lɛ kɛ mɛi krokomɛi ni nine shɛ nikeenii (ni ji jalɔi ni abu amɛ) ni tsɔɔ suɔmɔ nɛɛ nɔ lɛ kɛ hemɔkɛyeli aya nɔ ajá anɔkwa Nyɔŋmɔ lɛ. Kɛ́ amɛfee nakai lɛ mɛni amɛbaaná wɔsɛɛ? “Mɛi ni ená duromɔ kɛ jalɛ nɔkeenɔ ni fá kɛteke nɔ lɛ aaatsɔ mɔ kome ni ji Yesu Kristo lɛ nɔ aye maŋtsɛ yɛ wala mli.” Hɛɛ, jalɛ nɔkeenɔ lɛ tsuɔ nɔ̃ kroko ni yɔɔ srɔto yɛ shigbeemɔ nɔ̃ lɛ he. Nɔkeenɔ lɛ haa wala.—Rom. 5:17; nyɛkanea Luka 22:28-30.\n15 Abuɔ mɛi ni nine shɛɔ nakai nɔkeenɔ lɛ nɔ lɛ akɛ jalɔi, ni amɛbatsɔmɔɔ Nyɔŋmɔ mumɔŋ bii. Ákɛ Kristo nanemɛi niyelɔi lɛ, amɛyɛ hiɛnɔkamɔ akɛ abaatee amɛshi kɛya ŋwɛi akɛ bii ni ji mumɔŋ bɔɔnii diɛŋtsɛ, koni amɛfata Yesu Kristo he ‘kɛye maŋtsɛ.’—Nyɛkanea Romabii 8:15-17, 23.\nNyɔŋmɔ Jie Suɔmɔ Kpo Etsɔɔ Mɛi Krokomɛi\n16. Mɛɛ gbɛ nɔ mɛi ni yɔɔ hiɛnɔkamɔ akɛ amɛbaahi shikpɔŋ lɛ nɔ lɛ anine shɛɔ nikeenii ko nɔ?\n16 Jeee mɛi fɛɛ ni yɔɔ Nyɔŋmɔ mli hemɔkɛyeli ni amɛsɔmɔɔ lɛ akɛ anɔkwa Kristofoi lɛ kpaa gbɛ akɛ amɛkɛ Kristo ‘baaye maŋtsɛ’ yɛ ŋwɛi. Amɛteŋ mɛi babaoo yɛ hiɛnɔkamɔ ni damɔ Biblia lɛ nɔ tamɔ Nyɔŋmɔ tsuji ni hi shi dani Kristo ba lɛ anɔ̃ lɛ nɔŋŋ. Amɛyɛ hiɛnɔkamɔ akɛ amɛbaahi shi kɛya naanɔ yɛ paradeiso yɛ shikpɔŋ lɛ nɔ. Ani amrɔ nɛɛ po lɛ, amɛnine baanyɛ ashɛ nikeenii ni Nyɔŋmɔ jɛɔ suɔmɔ mli ekɛhaa lɛ nɔ, ni abu amɛ akɛ jalɔi ní baahi shikpɔŋ lɛ nɔ? Yɛ nɔ ni Paulo ŋma kɛha Romabii lɛ naa lɛ, hetoo ni haa mɔ tsui nyɔɔ emli lɛ ji, hɛɛ!\n17, 18. (a) Yɛ hemɔkɛyeli ni Abraham jie lɛ kpo lɛ hewɔ lɛ, te Nyɔŋmɔ bu lɛ eha tɛŋŋ? (b) Te fee tɛŋŋ ni Yehowa nyɛ ebu Abraham akɛ jalɔ lɛ?\n17 Paulo wie nuu ko ni shihilɛ maa anɔkwa sane nɛɛ nɔ mi jogbaŋŋ lɛ he, lɛ ji Abraham, nuu ni yɔɔ hemɔkɛyeli ni hi shi dani Yehowa kɛ Mose Mla lɛ ha Israelbii lɛ, ni agbɛnɛ hu ehi shi kwraa dani Kristo gbele gbɛ kɛha ŋwɛi shihilɛ lɛ. (Heb. 10:19, 20) Wɔkaneɔ akɛ: “Jeee mla nɔ atsɔ awo Abraham loo eseshi lɛ shi akɛ eeeŋɔ jeŋ eye lɛ; shi moŋ hemɔkɛyeli jalɛ nɔ atsɔ.” (Rom. 4:13; Yak. 2:23, 24) No hewɔ lɛ, Nyɔŋmɔ bu anɔkwafo Abraham akɛ jalɔ.—Nyɛkanea Romabii 4:20-22.\n18 No nyɛŋ atsɔɔ akɛ Abraham efeee esha ko yɛ afii nyɔŋmai abɔ ni ekɛsɔmɔ Yehowa lɛ mli. Dabi, jeee nakai shishinumɔ naa abu lɛ jalɔ lɛ. (Rom. 3:10, 23) Shi Yehowa kɛ enilee ni bɛ naagbee lɛ tsu nii kɛyɔse hemɔkɛyeli ni ekaaa ni Abraham yɔɔ, kɛ nitsumɔi ni ehemɔkɛyeli lɛ ha etsu lɛ. Abraham ná hemɔkɛyeli yɛ shiwoo ‘seshi’ ni baaba yɛ ewekutɔkpãa lɛ mli lɛ mli titri. Ebafee faŋŋ akɛ nakai Seshi lɛ ji Mesia, loo Kristo lɛ. (1 Mose 15:6; 22:15-18) No hewɔ lɛ, kɛtsɔ “kpɔmɔ ní yɔɔ Kristo Yesu mli lɛ nɔ” lɛ, ŋwɛi Kojolɔ lɛ baanyɛ ekɛ eshai ni afee yɛ blema lɛ afa. No hewɔ lɛ, Abraham kɛ anɔkwafoi krokomɛi ni hi shi dani Kristo ba lɛ baaná gbohiiashitee.—Nyɛkanea Romabii 3:24, 25; Lala 32:1, 2.\nHa Abu Bo Jalɔ Amrɔ Nɛɛ\n19. Mɛni hewɔ esa akɛ bɔ ni Nyɔŋmɔ na Abraham eha lɛ ashɛje mɛi babaoo amii ŋmɛnɛ lɛ?\n19 Esa akɛ anɔkwa sane ni ji akɛ Nyɔŋmɔ ni yɔɔ suɔmɔ lɛ bu Abraham akɛ jalɔ lɛ ashɛje anɔkwa Kristofoi ni yɔɔ ŋmɛnɛ lɛ amii. Esoro jalɔ ni Yehowa bu Abraham lɛ yɛ jalɔi ni ebuɔ mɛi ni ekɛ mumɔ fɔɔ amɛ mu koni amɛtsɔmɔ “Kristo nanemɛi niyelɔi” lɛ anɔ lɛ he. “Atsɛ” nakai kuu lɛ ni mɛi fioo pɛ yɔɔ mli lɛ koni amɛtsɔmɔ “mɛi krɔŋkrɔŋi,” ni abuɔ amɛ akɛ “Nyɔŋmɔ bii.” (Rom. 1:7; 8:14, 17, 33) Nɔ ni tamɔɔɔ nakai lɛ, abu Abraham akɛ Yehowa “Nyɔŋmɔ shieŋtsɛ” dani ashã kpɔ̃mɔ afɔle lɛ. (Yak. 2:23; Yes. 41:8) Ni anɔkwa Kristofoi ni yɔɔ hiɛnɔkamɔ akɛ amɛbaahi shi yɛ shikpɔŋ ni aku sɛɛ aha etsɔ Paradeiso lɛ nɔ lɛ hu?\n20. Mɛni Nyɔŋmɔ kpáa mɛi ni ŋmɛnɛ lɛ ebuɔ amɛ jalɔi yɛ shishinumɔ ni ekɛbu Abraham jalɔ lɛ naa lɛ gbɛ ni amɛfee?\n20 “Jalɛ nɔkeenɔ” ni mɛi nɛɛ náa ‘kɛtsɔ kpɔmɔ ní yɔɔ Kristo Yesu mli lɛ nɔ’ lɛ haaa amɛná hiɛnɔkamɔ akɛ amɛbaahi shi yɛ ŋwɛi. (Rom. 3:24; 5:15, 17) Shi fɛɛ sɛɛ lɛ, amɛyɛ hemɔkɛyeli ni mli wa yɛ Nyɔŋmɔ kɛ kpɔ̃mɔnɔ ni ekɛha lɛ mli, ni amɛjieɔ amɛhemɔkɛyeli lɛ kpo kɛtsɔ nitsumɔi kpakpai anɔ. Nitsumɔi nɛɛ eko ji ‘Nyɔŋmɔ maŋtsɛyeli lɛ he sane kɛ Nuŋtsɔ Yesu Kristo he saji ni amɛshiɛɔ’ lɛ. (Bɔf. 28:31) No hewɔ lɛ, Yehowa baanyɛ ebu mɛi nɛɛ akɛ jalɔi yɛ shishinumɔ ni ekɛbu Abraham jalɔ lɛ naa. Esoro mɛi nɛɛ anɔkeenɔ—ni ji naanyobɔɔ ni bakãa amɛ kɛ Nyɔŋmɔ teŋ—lɛ yɛ “nɔkeenɔ” ni mɛi ni afɔ amɛ mu lɛ náa lɛ he. Fɛɛ sɛɛ lɛ, amɛhiɛ sɔɔ amɛnɔkeenɔ lɛ waa.\n21. Mɛɛ jɔɔmɔi Yehowa suɔmɔ lɛ kɛ ejalɛsaneyeli lɛ baaha adesai aná?\n21 Nɔyelɔi ni ji adesai lɛ kɛ shiwoi babaoo haa, shi jeee amɛ amɛha oná hiɛnɔkamɔ akɛ obaahi shi kɛya naanɔ yɛ shikpɔŋ lɛ nɔ. Moŋ lɛ, Jeŋ Fɛɛ Nɔyelɔ lɛ yiŋtoo ni nilee yɔɔ mli lɛ hewɔ oná hiɛnɔkamɔ nɛɛ. Yehowa miifee nibii ni baaha eyiŋtoo lɛ aba mli kɛwula shi. Nifeemɔi nɛɛ damɔ anɔkwa jalɛsaneyeli nɔ. Nɔ ni fe fɛɛ lɛ, nifeemɔi nɛɛ haa anaa Nyɔŋmɔ suɔmɔ kpele lɛ. Belɛ, eja mɔ akɛ Paulo kɛɛ akɛ: “Nyɔŋmɔ jieɔ lɛ diɛŋtsɛ esuɔmɔ ní ekɛsumɔ wɔ lɛ shi etsɔ̃ɔ, akɛ be mli ni wɔji eshafeelɔi lɛ beebe ni Kristo bagbo yɛ wɔnajiaŋ.”—Rom. 5:8.\n^ kk. 11 Ákɛ nɔkwɛmɔnɔ lɛ, aŋma susumɔ ni kɔɔ shwiei ni kulɛ Yesu baanyɛ awo lɛ he lɛ yɛ Insight on the Scriptures, Kpo 2 lɛ baafa 736, kuku 4 kɛ 5 lɛ, kɛ March 15, 2000 Buu-Mɔɔ lɛ baafa 4 kuku 4 lɛ mli.\n• Mɛɛ gboshinii Adam shwiei lɛ nine shɛ nɔ, ni mɛni jɛ mli kɛba?\n• Mɛɛ gbɛ nɔ atsɔ akɛ kpɔ̃mɔnɔ ni yeɔ egbɔ ha, ni mɛɛ shishinumɔ naa eji kpɔ̃mɔnɔ ni yeɔ egbɔ lɛ?\n• Mɛɛ hiɛnɔkamɔ nɔkeenɔ ni haa abuɔ mɛi jalɔi lɛ eha oná?\nAdam ni ji nuu ni eye emuu lɛ fee esha. Yesu ni ji nuu ni eye emuu lɛ kɛ “kpɔ̃mɔnɔ” ni yeɔ egbɔ ha\nKɛtsɔ Yesu nɔ lɛ abaanyɛ abu wɔ jalɔi—mɛɛ sanekpakpa po enɛ ji nɛkɛ!


Yeyeeyefeemɔ yɛ Shika He—Bɔ ni Ooofee Okpee Naa\nYeyeeyefeemɔ yɛ Shika He\nPaul ni yɔɔ ŋa kɛ bii enyɔ lɛ wie akɛ: “Be ni shika he bawa waa yɛ wɔmaŋ lɛ mli lɛ, niyenii jara tee ŋwɛi waa, ni eshɛ he ko po ni anaaa niyenii. Wɔtoɔ sɛrɛnɛɛ yɛ niyenii he ŋmɛlɛtswai abɔ, shi bei pii lɛ, be ni ebaakɛɛ eshɛɔ wɔnɔ lɛ, niyenii lɛ etã. Hɔmɔ hã mɛi tãra loo gbeyeigbeyei, ni nɔ nyɔnyɔɔ mɛi komɛi anɔ yɛ gbɛjegbɛi anɔ po. Nibii bibii po ajara yashɛ akpekpei abɔ, ni sɛɛ mli lɛ etee akpekpe toi akpei po. Naagbee lɛ, maŋ lɛ shika lɛ gbee shi kwraa. Mishika ni yɔɔ shikatoohe, mi-ŋshuɔransi, kɛ mipɛnshɛŋ shika fɛɛ ŋmɛɛ mi.”\nPaul le akɛ, kɛ́ eweku lɛ baanyɛ atsɔ shihilɛ nɛɛ mli lɛ, esa akɛ ekɛ “ŋaawoo ni hi, [loo hiɛshikamɔ, NW]” atsu nii. (Abɛi 3:21) Ewie akɛ: “No mli Iɛ, ilɛtrishɛŋ ji mi, shi mitsu nitsumɔ fɛɛ ni minine baashɛ nɔ, eyɛ mli akɛ nyɔmɔwoo lɛ faaa kwraa. Mɛi komɛi kɛ niyenii loo nibii krokomɛi woɔ mi nyɔmɔ. Kɛ́ akɛ samla tsei ejwɛ wo mi nyɔmɔ lɛ, mikɔɔ enyɔ ni mihɔ̃ɔ enyɔ. Fee sɛɛ lɛ, mibaná wuɔbii 40. Be ni amɛdara lɛ, mihɔ̃ɔ ni misaa mihe wuɔbii 300. Sɛɛ mli lɛ, mikɛ wuɔbii 50 yatsake ablemamu kotokui enyɔ, ni ekome tsiimɔ ji kilogram 50. Enɛ mikɛkwɛ miweku lɛ kɛ wekui krokomɛi hu bei babaoo.”\nPaul le hu akɛ gbɛ ni hi fe fɛɛ ni mɔ ko baanyɛ akɔ ji, ni ekɛ ehiɛ baafɔ Nyɔŋmɔ nɔ. Nyɔŋmɔ yeɔ ebuaa wɔ kɛ́ wɔfee nɔ ni efãa wɔ akɛ wɔfee lɛ. Yesu wie kɛkɔ shihilɛ mli hiamɔ nibii ataomɔ he akɛ: “Nyɛkpaa yeyeeyefeemɔ tuutu; ejaakɛ . . . nyɛ-Tsɛ lɛ le akɛ nibii nɛɛ ahe miihia nyɛ.”—Luka 12:29-31.\nDɔlɛ sane ji akɛ, Satan, ni ji Nyɔŋmɔ henyɛlɔ ni fe fɛɛ lɛ ehã mɛi babaoo kɛ amɛjwɛŋmɔ fɛɛ ema shihilɛ mli nibii anɔ. Mɛi feɔ yeyeeye yɛ amɛhiamɔ nibii—nɔ ni he hiaa amɛ diɛŋtsɛ, kɛ nɔ ni amɛsusuɔ akɛ ehe baahia lɛ—ahe, ni amɛgboɔ deŋme babaoo kɛtaoɔ nibii ní yɛ anɔkwale mli ehe ehiaŋ amɛ po lɛ. Mɛi babaoo mɔɔ nyɔmɔ, ni be ni amɛhɛleɔ shi akɛ “mɔ ni yafaa nii lɛ tsɔɔ nyɔŋ ehãa mɔ ni fa lɛ nii lɛ,” no mli ekpe sɛɛ tsɔ.—Abɛi 22:7, Ga Biblia hee.\nMɛi komɛi kpɛɔ yiŋ komɛi ni bafeɔ oshara kɛhãa amɛ. Paul wie akɛ: “Mikutsoŋbii lɛ babaoo shi amɛwekui kɛ amɛnanemɛi ni amɛtee maŋsɛɛ koni amɛyatao ‘shika.’ Amɛteŋ mɛi komɛi tee ni amɛhiɛɛɛ gbɛfãa he woji ni sa, no hewɔ lɛ amɛnáaa nitsumɔ. Bei pii lɛ amɛteɔ amɛhe koni polisifoi lɛ akamɔ amɛ, ni amɛwɔɔ gbɛjegbɛi ahe. Amɛhãaa Nyɔŋmɔ hegbɛ ni eye ebua amɛ. Shi mi kɛ miweku lɛ tswa wɔfai shi akɛ wɔbaafee ekome kɛkpee shihilɛ lɛ naa, ní wɔhã Nyɔŋmɔ aye abua wɔ.”\nWƆKƐ YESU ŊAAWOO LƐ TSU NII\nPaul tsa nɔ akɛ: “Yesu kɛɛ akɛ: ‘Nyɛkafea yeyeeye yɛ wɔ́ he kɔkɔɔkɔ, ejaakɛ wɔ́ hu kɛ lɛ diɛŋtsɛ eyeyeeyefeemɔi baaba. Gbi fɛɛ gbi kɛ emli naagbai.’ No hewɔ lɛ sɔlemɔ ni misɔleɔ daa kɛkɛ ji, ni Nyɔŋmɔ ‘ahã wɔ aboloo ni he hiaa wɔ kɛhã ŋmɛnɛ gbi nɛɛ,’ koni wɔnyɛ wɔhi wala mli. Ni eye ebua wɔ hu, taakɛ Yesu wo shi lɛ. Jeee be fɛɛ be wɔnáa nɔ ni wɔsumɔɔ. Be ko lɛ, miyato lain yɛ niyenii ko he ni milé nɔ ni ahɔ̃ɔ. Be ni eshɛ minɔ lɛ, mina akɛ yogɔt ni. Misumɔɔɔ yogɔt. Shi eji niyenii, no hewɔ lɛ no ji nɔ ni wɔye nakai gbɛkɛ lɛ. Midaa Nyɔŋmɔ shi akɛ yɛ nakai be lɛ mli fɛɛ lɛ, miweku lɛ kɛ hɔmɔ wɔɔɔ.” *\nNyɔŋmɔ ewo shi akɛ: “Mishiŋ bo, ni mikwaŋ bo kɔkɔɔkɔ.”—Hebribii 13:5\n“Amrɔ nɛɛ, wɔbɛ shika he naagba tsɔ. Shi shihilɛ ni wɔtsɔ mli lɛ ehã wɔkase akɛ, nɔ ni fe fɛɛ ni wɔbaanyɛ wɔfee kɛkpee yeyeeyefeemɔ naa ji, ni wɔkɛ wɔhiɛ baafɔ̃ Nyɔŋmɔ nɔ. Kɛ́ wɔtee nɔ wɔfee Yehowa * suɔmɔnaa nii lɛ, ebaaye ebua wɔ be fɛɛ be. Wɔna bɔ ni Lala 34:9 lɛ ji anɔkwale hã. Jɛmɛ kɛɔ akɛ: ‘Nyɛsaa nyɛnaa nyɛkwɛa, ni nyɛaana akɛ Yehowa hi; ajɔɔ gbɔmɔ ni baa lɛ abo lɛ.’ Enɛ hewɔ lɛ, wɔsheee ohia shihilɛ ko ni baanyɛ aba wɔsɛɛ lɛ gbeyei.\nNyɔŋmɔ yeɔ ebuaa anɔkwafoi ni amɛnaa ‘aboloo kɛhã ŋmɛnɛ gbi nɛɛ’\n“Amrɔ nɛɛ wɔbanu shishi faŋŋ akɛ, jeee nitsumɔ loo shika ji nɔ ni hãa gbɔmɔ hiɔ wala mli, shi moŋ niyenii. Wɔkɛ miishɛɛ miikpa be ni Nyɔŋmɔ shiwoo akɛ, ‘shikpɔŋ lɛ nɔ aaaba abele babaoo kɛyashwie gɔji lɛ ayiteaŋ’ lɛ baaba mli lɛ gbɛ. Kɛyashi nakai be lɛ baashɛ lɛ, ‘kɛ́ wɔyɛ niyenii kɛ atade lɛ, wɔmii baashɛ he.’ Biblia mli wiemɔi ni nyiɛ sɛɛ nɛɛ woɔ wɔ hewalɛ waa, akɛ: ‘Shikasuɔmɔ akaba nyɛshihilɛ mli, ni nyɛmii ashɛa nibii ni yɔɔ amrɔ nɛɛ he. Ejaakɛ ekɛɛ: “Mishiŋ bo, ni mikwaŋ bo kɔkɔɔkɔ.” Koni wɔná ekãa babaoo ni wɔkɛɛ: “Yehowa ji miyelikɛbualɔ; misheŋ gbeyei.”’” *\nDani wɔbaanyɛ wɔkɛ ‘Nyɔŋmɔ anyiɛ’ taakɛ Paul kɛ eweku lɛ fee lɛ, ebiɔ ni wɔná anɔkwa hemɔkɛyeli. (1 Mose 6:9) Kɛ́ wɔkɛ shika he naagba miikpe amrɔ nɛɛ jio, wɔkɛ eko baakpe wɔsɛɛ jio lɛ, wɔbaanyɛ wɔkase nɔ ko kpele kɛjɛ Paul hemɔkɛyeli lɛ, kɛ hiɛshikamɔ ni ekɛtsu nii lɛ mli.\nShi kɛ́ weku mli naagbai ehã ofee yeyeeye hu?\n^ kk. 9 Kwɛmɔ Mateo 6:11, 34.\n^ kk. 10 Yehowa ji Nyɔŋmɔ gbɛ́i taakɛ ejeɔ kpo yɛ Biblia lɛ mli lɛ.\n^ kk. 11 Kwɛmɔ Lala 72:16; 1 Timoteo 6:8; Hebribii 13:5, 6.\nNitsumɔ Kɛ Shika Toiŋjɔlɛ kɛ Miishɛɛ


Marta ná Ehemɔkɛyeli lɛ He Sɛɛ | Anɔkwa Hemɔkɛyeli\nKANEMƆ YƐ Acholi Afrikaans Albania Amerika Mumuii Awiemɔ Amharic Arabic Armenia Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Blɔfo Brazil Mumuii Awiemɔ Bulgaria Catalan Cebuano Chichewa Chile Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombia Mumuii Awiemɔ Croatia Cuban Sign Language Czech Denmark Dutch Efik Estonia Ewe Faroese Fiji Finland French Ga Georgia Germany Greenland Guarani Gujarat Gun Haitian Creole Hausa Hebri Hela Herero Hiligaynon Hindi Hungary Igbo Iloko Indonesia Isoko Italia Italia Mumuii Awiemɔ Japan Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korea Korea Mumuii Awiemɔ Kwangali Kwanyama Lhukonzo Lingala Lithuania Luganda Lunda Luo Macedonia Macua Malagasy Malayalam Malta Marathi Mauritia Creole Maya Mexico Mumuii Awiemɔ Mixe Mongolia Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norway Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Peru Mumuii Awiemɔ Poland Poland Mumuii Awiemɔ Portugal Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sena Sepedi Serbia Serbia (Roma) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Tahiti Tamil Tatar Telugu Tetun Dili Thailand Tigrinya Tiv Totonac Tshiluba Tshwa Tsonga Turkey Turkmen Twi Tzotzil Ukrain Umbundu Venda Vietnam Waray-Waray Wolaita Xhosa Yoruba Zande Zapotec (Isthmus) Zulu\n1. Tsɔɔmɔ bɔ ni Marta nu he eha kɛ nɔ hewɔ ni enu he nakai lɛ.\nMARTA hiɛ nyɛɛɛ akpa enyɛmi nuu lɛ gbonyobu ni akpɛ́ yɛ tɛsaa mli ni akɛ tɛ etsĩ naa lɛ nɔ kɔkɔɔkɔ. Ewerɛ eho ehe aahu akɛ ehiii lɛ nɔ ko feemɔ. Ewa kɛha lɛ akɛ ebaahe eye akɛ Lazaro ni esumɔɔ esane waa lɛ egbo. Enyɛmi nuu lɛ gbo nɛɛ gbii ejwɛ sɔŋŋ nɛ, no hewɔ lɛ enáaa hiɛ kwraa ejaakɛ eeye awerɛho waa, ni mɛi miisara lɛ koni amɛshɛje emii.\n2, 3. (a) Beni Marta na Yesu lɛ, mɛɛ hewalɛ ekolɛ ená yɛ enɔ? (b) Mɛni sane ni he hiaa fe fɛɛ ni je Marta naa lɛ haa wɔnaa yɛ ehe?\n2 Amrɔ nɛɛ, Yesu ni no mli lɛ Lazaro sumɔɔ esane fe mɔ fɛɛ mɔ lɛ damɔ Marta hiɛ. Beni ena Yesu lɛ, ewerɛho lɛ mli wo wu, ejaakɛ je lɛŋ fɛɛ lɛ, Yesu ji mɔ pɛ ni kulɛ ebaanyɛ ehere enyɛmi nuu lɛ yiwala. Fɛɛ sɛɛ lɛ, Marta tsui nyɔ emli akɛ ekɛ Yesu ekpe yɛ Betania, ni ji maŋ ko ni yɔɔ gɔŋ fioo ko nɔ lɛ klotia lɛ. Marta le Yesu akɛ mɔ ko ni musuŋ tsɔɔ lɛ, ni be fioo ni eye yɛ Yesu ŋɔɔ lɛ ha etsui nyɔ emli, ni ená hewalɛwoo. Yesu bi lɛ saji ni ye ebua lɛ koni ekɛ ejwɛŋmɔ ama ehemɔkɛyeli lɛ kɛ hiɛnɔkamɔ ni eyɔɔ yɛ gbohiiashitee lɛ mli lɛ nɔ. Amɛsanegbaa lɛ ha sane ko ni he hiaa waa fe saji fɛɛ ni Marta ewie pɛŋ lɛ je enaa akɛ: “Miheɔ miyeɔ akɛ bo ji Kristo, Nyɔŋmɔ Bi lɛ ni baa je lɛ mli lɛ.”—Yoh. 11:27, Ga Biblia hee.\n3 Taakɛ nakai wiemɔ lɛ tsɔɔ lɛ, Marta ji yoo ko ni ná hemɔkɛyeli ni sa kadimɔ waa. Ehe saji fioo ni Biblia lɛ gbaa wɔ lɛ haa wɔkaseɔ nibii ni he hiaa waa ni baanyɛ aye abua wɔ koni wɔ hu wɔwaje wɔhemɔkɛyeli lɛ. Bɔni afee ni ona akɛ sane nɛɛ ji anɔkwale lɛ, ha wɔsusu klɛŋklɛŋ amaniɛ ni Biblia lɛ bɔɔ wɔ yɛ Marta he lɛ he wɔkwɛ.\n“Oogba Ohe Naa ni Oohao Ohe”\n4. Mɛɛ gbɛ nɔ Marta weku lɛ yɔɔ srɔto yɛ wekui krokomɛi ahe, ni te amɛkɛ Yesu bɔ ha tɛŋŋ?\n4 Nyɔji komɛi ni tsɔ hiɛ lɛ amli lɛ, no mli lɛ Lazaro yɛ wala mli, ni eyɛ hewalɛ. Yesu Kristo, ni ji gbɔmɔ ni he hiaa fe fɛɛ yɛ shikpɔŋ lɛ nɔ lɛ miiba abasara amɛ yɛ Betania. Lazaro, Marta, kɛ Maria shihilɛ lɛ yɛ srɔto yɛ wekui krokomɛi lɛ anɔ̃ he, ejaakɛ nyɛmimɛi etɛ nɛɛ edara, shi etamɔ nɔ ni amɛkã he amɛyɛ shĩa kome mli. Niiamlitaolɔi komɛi kɛɔ akɛ ekolɛ, Marta ji amɛteŋ onukpa akɛni etamɔ nɔ ni lɛ enyiɛɔ hiɛ kɛfeɔ Yesu gbɔ, ni bei komɛi lɛ atsĩɔ etã klɛŋklɛŋ lɛ hewɔ. (Yoh. 11:5) Wɔnyɛŋ wɔle kɛji mɛi etɛ nɛɛ ateŋ mɔ ko bote gbalashihilɛ mli lo. Bɔ fɛɛ bɔ ni ji lɛ, amɛbatsɔmɔ Yesu nanemɛi kpaakpa. Beni Yesu tsuɔ esɔɔmɔ nitsumɔ lɛ yɛ Yudea, he ni ate shi awo lɛ waa yɛ lɛ, amɛshĩa lɛ ji he ni eyahi. Ŋwanejee ko bɛ he akɛ, ehiɛ sɔ toiŋjɔlɛ kɛ yelikɛbuamɔ ni ená yɛ amɛshĩa lɛ waa.\n5, 6. (a) Mɛni hewɔ Marta titri náaa hiɛ kwraa beni Yesu basara amɛ lɛ? (b) Te Maria fee enii yɛ hegbɛ ni ená akɛ Yesu eba amɛshĩa lɛ he eha tɛŋŋ?\n5 Marta bɔ mɔdɛŋ waa koni eha amɛshĩa lɛ afee tsuiwoohe kɛ he ko ni haa mɔ hiɛ mɛɔ. Akɛni eji yoo ni hiɛ wa kɛnitsumɔ hewɔ lɛ, etamɔ nɔ ni daa nɛɛ ebɛ dekã kwraa kɛ shĩa nitsumɔ. Amrɔ nɛɛ ni Yesu ebasara amɛ lɛ, eefee nakai nɔŋŋ. Oona kɛ onaaa nɛɛ, ebɔi gbɛjianɔtoo koni ehoo niyenii kpakpai srɔtoi eha egbɔ krɛdɛɛ nɛɛ, kɛ ekolɛ enanemɛi ni fata ehe kɛba lɛ. Gbɔfeemɔ ji nɔ ko ni he hiaa waa yɛ nakai beaŋ. No beaŋ lɛ, kɛ́ gbɔ ko bashɛ shi lɛ, ashɔɔ enaa, ajieɔ etokotai, afɔɔ enaji ahe ahaa lɛ, ni akɛ mu ni jeɔ ŋma kpaa eyiteŋ. (Nyɛkanea Luka 7:44-47.) Akwɛɔ koni ená wɔɔhe kɛ niyenii kpakpa hu.\n6 Marta kɛ Maria eyanáaa hiɛ kwraa yɛ nibii ni amɛsaa amɛtoɔ Yesu saramɔ lɛ hewɔ. Eyɛ mli akɛ yɛ yei enyɔ nɛɛ ateŋ lɛ, bei komɛi lɛ anaa Maria akɛ ejwɛŋɔ nii anɔ waa ni esumɔɔ koni ele saji moŋ, shi ekã shi faŋŋ akɛ shishijee mli lɛ eye ebua enyɛmi yoo lɛ. Shi beni Yesu bashɛ shi lɛ, nibii tsake kwraa. Yesu bu esaramɔ lɛ akɛ hegbɛ ni ená ní ekɛbaatsɔɔ amɛ nii—ni nakai pɛpɛɛpɛ efee! Yesu tamɔɔɔ jamɔŋ hiɛnyiɛlɔi ni hi shi yɛ nakai beaŋ lɛ, ejaakɛ ejie bulɛ kpo etsɔɔ yei, ni ekɛ miishɛɛ tsɔɔ amɛ Nyɔŋmɔ Maŋtsɛyeli lɛ he nii, ni no ji eshiɛmɔ nitsumɔ lɛ saneyitso lɛ he nii. Akɛni Maria ná hegbɛ nɛɛ he miishɛɛ waa hewɔ lɛ, eyata Yesu naji anaa, ni ebo nɔ fɛɛ nɔ ni ewieɔ lɛ toi jogbaŋŋ.\n7, 8. Mɛni hewɔ Marta tsui nɔ wo lɛ, ni naagbee lɛ, mɛɛ gbɛ nɔ etsɔ ejie lɛ kpo?\n7 Feemɔ bɔ ni Marta tsui nɔ baabɔi womɔ lɛ he mfoniri okwɛ. Ehe baahia ni ehoo niyenii, koni efee nibii krokomɛi eha egbɔi lɛ, no hewɔ lɛ egba ehe naa ni ehao ehe fe tsutsu lɛ. Beni Marta náaa hiɛ kwraa ní eeya eeba, ní eena enyɛmi yoo lɛ ta shi ni ebawaaa lɛ lɛ, ani emli fu, ehũ waa, loo etu ehiɛ? Efeŋ wɔ naakpɛɛ kɛ́ efee nakai. Ekome enyɛŋ etsu nitsumɔ lɛ fɛɛ!\n8 Agbɛnɛ Marta nyɛɛɛ etsui mli emɔ dɔŋŋ. Efo Yesu wiemɔ lɛ mli, ni efɔ̃ enaa ekɛɛ: “Nuŋtsɔ okwɛɛɛ akɛ minyɛmi lɛ eshi mi ni mikome misɔmɔo nɛɛ? No hewɔ lɛ kɛɛmɔ lɛ, ni lɛ hu ebafata mihe.” (Luka 10:40) Wiemɔi ni wa nɛ. Biblia shishitsɔɔmɔi komɛi bi Marta sane lɛ nɛkɛ: “Nuŋtsɔ, . . . jeee ohe sane ko ni lo?” Kɛkɛ ni ebi koni Yesu kɛ enyɛmi yoo lɛ awie, ní eha ebaye ebua lɛ.\n9, 10. (a) Te Yesu ha Marta hetoo eha tɛŋŋ? (b) Te wɔfeɔ tɛŋŋ wɔleɔ akɛ, jeee akɛ no mli lɛ Yesu miiwie Marta hiɛ yɛ mɔdɛŋ ni ebɔɔ koni ehoo niyenii ni ŋɔɔ lɛ hewɔ?\n9 Ekolɛ, hetoo ni Yesu ha Marta lɛ ha ehiɛ fee lɛ yaa, taakɛ bɔ ni mɛi babaoo ni kaneɔ Biblia lɛ hu nuɔ he lɛ. Ekɛ mlijɔlɛ kɛɛ lɛ akɛ: “Marta, Marta! oogba ohe naa ni oohao ohe yɛ nibii pii ahewɔ; shi nɔ kome ehia. Nɔ ni hi lɛ, Maria ekɔ lɛ, ni no lɛ ashɔŋ yɛ edɛŋ.” (Luka 10:41, 42) Te Yesu wiemɔ nɛɛ shishi lɛ? Ani eetsɔɔ akɛ Marta tiuɔ heloonaa nibii asɛɛ? Ani Yesu wie ehiɛ yɛ mɔdɛŋ ni ebɔɔ koni ehoo niyenii ni ŋɔɔ lɛ hewɔ?\nEyɛ mli akɛ Marta ‘gba ehe naa ni ehao ehe’ moŋ, shi ejɛ heshibaa mli ekpɛlɛ ni ajaje lɛ\n10 Dabi. Yesu yɔse faŋŋ akɛ Marta hiɛ jwɛŋmɔ kpakpa kɛ susumɔi ni ja. Kɛfata he lɛ, Yesu nuuu he akɛ eji tɔ̃mɔ ákɛ akɛ nibii babaoo baaŋmɛ okpɔlɔ kɛfee mɔ ko gbɔ. Mra mli lɛ, ejɛ esuɔmɔ mli etee “okpɔlɔ kpeteŋkpele” ko ni Mateo ŋmɛ lɛ lɛ. (Luka 5:29) Jeee niyenii ni Marta hoɔ lɛ ji sane lɛ; moŋ lɛ, nɔ ni ekɛye klɛŋklɛŋ gbɛhe lɛ. Ekɛ ejwɛŋmɔ ema niyenii babaoo ni ehoɔ lɛ nɔ aahu akɛ eku ehiɛ eshwie nɔ ni he hiaa titri lɛ nɔ. Mɛni ji no?\nYesu hiɛ sɔ Marta gbɔfeemɔ lɛ, ni ele akɛ Marta hiɛ jwɛŋmɔ kpakpa kɛ susumɔi ni ja\n11, 12. Mɛɛ gbɛ nɔ Yesu tsɔ ekɛ naajɔlɛ jaje Marta?\n11 No mli lɛ Yesu, Yehowa Nyɔŋmɔ Bi koome lɛ eba Marta shĩa lɛ koni ebatsɔɔ amɛ anɔkwale lɛ. Enɛ he miihia fe nɔ fɛɛ nɔ, ní niyenii ni Marta hoɔ lɛ hu fata he lɛ. Ekã shi faŋŋ akɛ, edɔ Yesu akɛ Marta miiha hegbɛ kple ni ená akɛ ekɛbaaha ehemɔkɛyeli lɛ mli awa lɛ miiŋmɛɛ lɛ, shi Yesu ŋmɛ lɛ gbɛ koni lɛ diɛŋtsɛ ehala nɔ ni esumɔɔ. * Eyɛ mli akɛ Marta yɛ hegbɛ ni ehalaa nɔ ni esumɔɔ moŋ, shi ákɛ ebaakɛɛ Yesu koni eha nɔ ni Maria ehala lɛ abɔ lɛ lɛ ji nɔ ko ni esaaa.\n12 No hewɔ lɛ, Yesu kɛ naajɔlɛ jaje Marta, etsɛ egbɛ́i blɛoo fe shi kome kɛjɔɔ etsui he, ni ema nɔ mi eha lɛ akɛ ehe ehiaaa koni ‘egba ehe naa ní ehao ehe yɛ nibii pii ahewɔ.’ Kulɛ niyenii fioo ko pɛ ni heee be tsɔ he baahia, titri lɛ akɛni Yesu eba koni ebatsɔɔ amɛ nii lɛ hewɔ. Belɛ, Yesu sumɔŋ koni “nɔ ni hi,” ni ji hegbɛ ni amɛná akɛ amɛbaakase nii kɛjɛ edɛŋ, ní Maria ekɔ lɛ aŋmɛɛ lɛ kɔkɔɔkɔ!\n13. Mɛɛ nibii wɔbaanyɛ wɔkase kɛjɛ bɔ ni Yesu jaje Marta lɛ mli?\n13 Kristo sɛɛnyiɛlɔi ni yɔɔ ŋmɛnɛ lɛ baanyɛ akase nibii babaoo kɛjɛ nɔ ni tee nɔ yɛ Marta kɛ enyɛmimɛi lɛ ashĩa lɛ mli. Esaaa akɛ wɔhaa nɔ ko kwraa tsĩɔ ‘wɔmumɔŋ hiamɔ nii’ ahe nii ni wɔbaatsu lɛ naa. (Mat. 5:3) Eyɛ mli akɛ esa akɛ wɔkase ejurɔ ni Marta fee lɛ, kɛ ehiɛ ni wa kɛnitsumɔ lɛ moŋ, shi esaaa akɛ ‘wɔgbaa wɔhe naa ní wɔhaoɔ wɔhe’ yɛ nibii ni he ehiaaa tsɔ ni wɔkɛbaafee mɛi agbɔ lɛ ahe koni no ha nibii ni he hiaa titri lɛ ŋmɛɛ wɔ. Jeee niyenii babaoo loo niyenii ni jara wa lɛ hoomɔ kɛ eyeli titri hewɔ wɔkɛ wɔnanemɛi Kristofoi lɛ bɔɔ lɛ, shi moŋ wɔkɛ amɛ bɔɔ koni wɔwowoo wɔhe hewalɛ ní wɔkɛ mumɔŋ duromɔ keenii ahahaa wɔhe. (Nyɛkanea Romabii 1:11, 12.) Kɛ́ niyenii fioo ko po kɛkɛ wɔkɛ ŋmɛ okpɔlɔ lɛ, ebaanyɛ eha wɔnaanyobɔɔ lɛ afee nɔ ni tswaa mɔ emaa shi.\nNyɛmi Nuu ko ni Asumɔɔ Lɛ lɛ Gbo ni Atee Lɛ Shi\n14. Mɛni hewɔ wɔbaanyɛ wɔkɛɛ akɛ beni ajaje Marta lɛ, efee nɔkwɛmɔnɔ kpakpa lɛ?\n14 Ani Marta kpɛlɛ mlijɔlɛ mli ni Yesu jɛ ekã lɛ lɛ nɔ, ni ekase nii kɛjɛ mli? Ekã shi faŋŋ akɛ efee nakai. Beni bɔfo Yohane wieɔ sane ko ni yɔɔ miishɛɛ waa ni kɔɔ Marta nyɛmi nuu lɛ he lɛ he lɛ, eha wɔle akɛ: “Yesu sumɔɔ Marta kɛ enyɛmi yoo lɛ kɛ Lazaro fɛɛ.” (Yoh. 11:5) Kɛjɛ beni Yesu tee Betania eyasara amɛ ni eshi nɛɛ, nyɔji komɛi eshwie mli. Ekã shi faŋŋ akɛ, Marta hako ŋaa ni Yesu jɛ suɔmɔ mli ewo lɛ lɛ agba enaa; ebɛɛɛ Yesu ewooo emli. Ekpɛlɛ ŋaawoo lɛ nɔ. Yɛ shihilɛ nɛɛ mli hu lɛ, efee hemɔkɛyeli he nɔkwɛmɔnɔ kpakpa eha wɔ, ejaakɛ wɔteŋ namɔ po yɔɔ ni jajemɔ ko kwraa he ehiaaa lɛ yɛ be kɛ beaŋ?\n15, 16. (a) Mɛni ekolɛ Marta fee beni enyɛmi nuu lɛ he baye lɛ? (b) Mɛni hewɔ Marta kɛ Maria gbɛkpamɔi lɛ fee eflo lɛ?\n15 Beni Lazaro he baye lɛ, Marta gbe ehe kɛkwɛ lɛ. Efee nɔ fɛɛ nɔ ni ebaanyɛ koni ekɛha enyɛmi nuu lɛ he ajɔ lɛ ní ehe awa lɛ. Shi fɛɛ sɛɛ lɛ, Lazaro hela lɛ tee nɔ emli wo wu. Lazaro nyɛmimɛi yei lɛ kwɛ lɛ nyɔɔŋnyɔɔŋ kɛ shwaneshwane fɛɛ. Kwɛ bɔ ni Marta baakwɛ enyɛmi nuu ni hiɛ eshale lɛ hiɛ shii abɔ, ni ebaakai afii babaoo ni amɛkɛhi shi, kɛ shihilɛi srɔtoi amli ni amɛtsɔmɔ lɛ!\n16 Beni Marta kɛ Maria yɔse akɛ nibii eje fule lɛ, amɛtsu kɛtee Yesu ŋɔɔ. No mli lɛ, Yesu miishiɛ yɛ he ko ni kɛ jɛmɛ jɛkɛmɔ aaafee gbii enyɔ gbɛnyiɛmɔ. Shɛɛ ni amɛkɛmaje Yesu lɛ yɛ kuku: “Nuŋtsɔ, naa, mɔ ni osumɔɔ lɛ he miiye.” (Yoh. 11:1, 3) Amɛle akɛ Yesu sumɔɔ amɛnyɛmi nuu lɛ, ni amɛyɛ hemɔkɛyeli akɛ bɔ fɛɛ bɔ ni fee lɛ Yesu baaye abua enaanyo lɛ. Ani amɛhiɛ kã nɔ akɛ Yesu baashɛ shi dani nibii akpe sɛɛ tsɔ? Kɛ́ nakai amɛsusu lɛ, amɛgbɛkpamɔ lɛ fee eflo. Lazaro gbo.\n17. Mɛni ha Marta hiɛ fee lɛ yaa lɛ, ni beni enu akɛ Yesu ebɛŋkɛ amɛkrowa lɛ mɛni efee?\n17 Marta kɛ Maria fó amɛnyɛmi nuu lɛ, amɛto efuu lɛ he gbɛjianɔ, ni amɛhere gbɔi babaoo ni jɛ Betania kɛ ehewɔ amɛba lɛ. Loloolo lɛ, amɛnuko Yesu he. Ekolɛ, beni be shwieɔ mli lɛ, Marta hiɛ baafee lɛ yaa diɛŋtsɛ. Naagbee mli aahu yɛ Lazaro gbele sɛɛ gbii ejwɛ lɛ, Marta nu akɛ Yesu ebɛŋkɛ amɛkrowa lɛ. Akɛni Marta ji mɔ ko ni yɔɔ ekãa waa hewɔ lɛ, yɛ ewerɛhoyeli be nɛɛ mli po lɛ, ete shi pá, egbaaa he ekɛɛɛ Maria, kɛkɛ ni esha foi kɛyanina Yesu.—Nyɛkanea Yohane 11:18-20.\n18, 19. Mɛɛ hekɛnɔfɔ̃ɔ Marta tsɔɔ akɛ eyɔɔ, ni mɛni hewɔ ehemɔkɛyeli lɛ sa kadimɔ waa nakai lɛ?\n18 Beni Marta hiŋmɛi gba e-Nuŋtsɔ lɛ nɔ lɛ, ewie nɔ ni gbaa ekɛ Maria naa gbii abɔ sɔŋŋ nɛ lɛ he akɛ: “Nuŋtsɔ, eji oyɛ biɛ kulɛ, minyɛmi lɛ naaa agbo.” Shi no mli lɛ, Marta hemɔkɛyeli kɛ ehiɛnɔkamɔ etako. Ekɛshi sɛɛ akɛ: “Shi agbɛnɛ hu tete po mile akɛ, nɔ fɛɛ nɔ ni ooobi Nyɔŋmɔ lɛ, Nyɔŋmɔ aaahao.” Nɔŋŋ kɛkɛ ni Yesu wie nɔ ko kɛwaje Marta hiɛnɔkamɔ lɛ. Ekɛɛ lɛ akɛ: “Onyɛmi nuu lɛ baate shi.”—Yoh. 11:21-23.\n19 Marta susu akɛ Yesu miiwie gbohii ashi ni abaatee wɔsɛɛ lɛ he, no hewɔ lɛ eto he akɛ: “Mile akɛ ebaate shi yɛ gbohiiashitee lɛ mli yɛ naagbee gbi lɛ nɔ.” (Yoh. 11:24) Hemɔkɛyeli ni Marta yɔɔ yɛ tsɔɔmɔ nɛɛ mli lɛ sa kadimɔ waa. Yudafoi ajamɔŋ hiɛnyiɛlɔi komɛi ni atsɛɔ amɛ Sadukifoi lɛ heee yeee akɛ abaatee gbohii ashi, tsɛ eji tsɔɔmɔ ni yɔɔ faŋŋ ni yɔɔ Ŋmalɛi ni ajɛ mumɔŋ aŋmala lɛ amli. (Dan. 12:13; Mar. 12:18) Shi no mli lɛ, Marta le akɛ Yesu etsɔɔ mɛi akɛ abaatee gbohii ashi, ni ele hu akɛ, Yesu etee mɛi komɛi po ni egboi ashi—shi no mli lɛ, eteko mɔ ko ní egbo ni esɛɛ etsɛ tamɔ Lazaro nɔ̃ lɛ shi pɛŋ. Marta leee nɔ ni Yesu eto eyiŋ akɛ ebaafee.\n20. Gbalamɔ sane ni Yesu wie ni hiɛ kpaŋ nɔ kɔkɔɔkɔ ni aŋma yɛ Yohane 11:25-27 lɛ mli, ni ogbala hetoo ni Marta kɛha lɛ hu mli.\n20 Kɛkɛ ni Yesu wie sane ko ni hiɛ kpaŋ nɔ kɔkɔɔkɔ nɛɛ akɛ: “Mi lɛ miji shitee lɛ kɛ wala lɛ.” Hɛɛ, Yehowa Nyɔŋmɔ kɛ hegbɛ eha e-Bi lɛ akɛ etee gbohii ashi yɛ shikpɔŋ muu lɛ fɛɛ nɔ wɔsɛɛ. Yesu bi Marta akɛ: “Oheɔ enɛ oyeɔ lo?” Kɛkɛ ni Marta ha hetoo ni wɔsusu he yɛ yitso nɛɛ shishijee lɛ. Eheɔ eyeɔ akɛ Yesu ji Kristo, loo Mesia lɛ, ni ákɛ eji Yehowa Nyɔŋmɔ Bi, ni gbalɔi lɛ egba akɛ ebaaba je lɛ mli lɛ.—Yoh. 5:28, 29; nyɛkanea Yohane 11:25-27.\n21, 22. (a) Mɛni Yesu fee kɛtsɔɔ akɛ enuɔ he ehaa mɛi ni agbo yɛ amɛ nɔ lɛ? (b) Tsɔɔmɔ bɔ ni fee ni atee Lazaro shi.\n21 Ani Yehowa Nyɔŋmɔ kɛ e-Bi Yesu Kristo ahiɛ sɔɔ hemɔkɛyeli ni tamɔ Marta nɔ̃ lɛ? Nibii ni nyiɛ sɛɛ kɛba ni Marta na kɛ ehiŋmɛi lɛ haa sanebimɔ nɛɛ hetoo kɛmlijelɛ. Ewo foi kɛyatsɛ enyɛmi yoo lɛ. No sɛɛ lɛ, Marta na akɛ Yesu werɛ eho ehe waa beni ekɛ Maria kɛ mɛi babaoo ni fata ehe kɛfoɔ lɛ wieɔ lɛ. Ena akɛ Yesu hiŋmɛiiaŋ etɛo nu ni eefo kɛmiitsɔɔ bɔ ni gbele lɛ edɔ lɛ waa eha. Enu ni Yesu miifã akɛ ajie tɛ lɛ yɛ enyɛmi nuu lɛ gbonyobu lɛ naa.—Yoh. 11:28-39.\n22 Taakɛ Marta kɛ hiɛshikamɔ feɔ enii lɛ, ekɛɛ amɛ akɛ amɛkafee nakai ejaakɛ gbonyo lɛ eye gbii ejwɛ, ni benɛ esha. Yesu kai lɛ akɛ: “Ani mikɛɛɛo akɛ: Kɛji ohe oye lɛ, ooona Nyɔŋmɔ anunyam lɛ?” Ehe eye, ni ena Yehowa Nyɔŋmɔ anunyam lɛ. Amrɔ nɔŋŋ lɛ, Yehowa ha e-Bi lɛ hewalɛ koni ekɛtee Lazaro shi kɛba wala mli! Bo lɛ susumɔ nibii ni nyiɛ sɛɛ kɛba nɛɛ ní Marta hiɛ kpaŋ nɔ ewala gbii abɔ fɛɛ lɛ ahe okwɛ: Yesu kɛ gbee ni wa bo akɛ, “Lazaro ee, jee kpo!”; beni Lazaro miite shi lɛ, anu gbɛɛmɔi bibii ahe kɛjɛ egbonyobu lɛ mli, fũu mamai lɛ fimɔ ehe, ni enyiɛ kɛba gbonyobu lɛ naa; Yesu fã akɛ, “nyɛfɛ̃nea lɛ, ni nyɛhaa eyaa”; ni ŋwanejee ko bɛ he akɛ, Marta kɛ Maria kɛ miishɛɛ babaoo fua amɛnyɛmi nuu lɛ. (Nyɛkanea Yohane 11:40-44.) Awerɛho ni Marta yeɔ lɛ fɛɛ sɛɛ efo!\nMarta ná hemɔkɛyeli ni eyɔɔ yɛ Yesu mli lɛ he sɛɛ be ni ekɛ Maria na akɛ atee amɛnyɛmi nuu lɛ shi lɛ\n23. Mɛni Yehowa kɛ Yesu taoɔ koni amɛfee amɛha bo, ni mɛni esa akɛ ofee?\n23 Amaniɛbɔɔ nɛɛ tsɔɔ akɛ gbohiiashitee lɛ jeee lamɔ flo ko kɛkɛ; eji Biblia mli tsɔɔmɔ ni haa mɔ tsui nyɔɔ emli, ni yinɔsane maa nɔ mi akɛ eba mli lɛɛlɛŋ. (Hiob 14:14, 15) Yehowa kɛ e-Bi lɛ sumɔɔ akɛ amɛto mɛi ni yɔɔ hemɔkɛyeli lɛ anajiaŋ, taakɛ amɛfee amɛha Marta, Maria, kɛ Lazaro lɛ. Kɛ́ bo hu otswa ohemɔkɛyeli oma shi ni emli wa lɛ, amɛbaajɔɔ bo wɔsɛɛ.\n24. Mɛni ji naagbee sane ni Biblia lɛ wie yɛ Marta he?\n24 Saji nɛɛ asɛɛ lɛ, shi kome pɛ Biblia lɛ tsĩ Marta tã ekoŋŋ. No mli lɛ, eshwɛ aaafee otsi pɛ ni abaagbe Yesu. Akɛni Yesu le jaramɔ shihilɛ ni ekɛbaakpe lɛ hewɔ lɛ, eyahi Marta kɛ enyɛmimɛi lɛ aŋɔɔ yɛ Betania ekoŋŋ koni ewo etsui fioo. Ebaanyiɛ kilomitai etɛ kɛjɛ jɛmɛ kɛya Yerusalem. Yesu kɛ Lazaro tá niyenii ashi yɛ Simon, kpitiyelɔ lɛ we lɛ, ni jɛmɛ awie Marta he nɔ ni ji naagbee nɔ akɛ: “Marta sɔmɔ” lɛ.—Yoh. 12:2.\n25. Mɛni hewɔ eji jɔɔmɔ akɛ wɔyɛ nyɛmimɛi yei yɛ asafoi lɛ amli ni feɔ amɛnii tamɔ Marta lɛ?\n25 Kwɛ bɔ ni enɛ maa nɔ mi kɛhaa wɔ akɛ Marta hiɛ wa kɛnitsumɔ! Klɛŋklɛŋ beni atsĩ etã yɛ Biblia lɛ mli lɛ, no mli lɛ eetsu nii; beni atsĩ etã nɔ ni ji naagbee nɔ lɛ, no mli hu lɛ eetsu nii, enɛ tsɔɔ akɛ ebɔɔ mɔdɛŋ eyeɔ ebuaa mɛi ni ekɛsharaa lɛ. Ŋmɛnɛ lɛ, ayɛ yei ni tamɔ Marta yɛ Kristofoi asafoi lɛ amli—amɛhiɛ wa kɛnitsumɔ, amɛfeɔ ejurɔ, ni amɛjieɔ amɛhemɔkɛyeli lɛ kpo kɛtsɔ Yehowa ni amɛsɔmɔɔ kɛ mɛi krokomɛi ni amɛyeɔ amɛbuaa lɛ anɔ. Ani Marta tee nɔ efee nakai pɛpɛɛpɛ? Etamɔ nɔ ni efee nakai. Kɛ́ nakai ni lɛ, be lɛ ekɛ nilee tsu nii ejaakɛ etsɛŋ ni lɛ hu ekɛ naagbai baakpe.\n26. Marta hemɔkɛyeli lɛ ye ebua lɛ ni efee mɛni?\n26 Gbii fioo komɛi asɛɛ lɛ, ehe bahia ni Marta amia ehiɛ kɛkpee Yesu, ni ji e-Nuŋtsɔ ni esumɔɔ esane waa lɛ yiwalɛ gbele lɛ naa. Kɛfata he lɛ, nakai gbɔmɔgbelɔi osatofoi ni gbe Yesu lɛ nɔŋŋ tswa amɛfai shi akɛ ja amɛgbe Lazaro hu, ejaakɛ eshitee lɛ eha mɛi babaoo miihe Yesu nɔ amɛmiiye. (Nyɛkanea Yohane 12:9-11.) Ni agbɛnɛ hu, beni be shwie mli lɛ gbele gbála Marta kɛ enyɛmimɛi ni esumɔɔ amɛ waa lɛ ateŋ. Wɔleee be ni enɛ ba mli kɛ bɔ ni eba lɛ eha, shi wɔbaanyɛ wɔná nɔmimaa yɛ sane nɛɛ he: Marta hemɔkɛyeli ni mli wa lɛ ye ebua lɛ ni ehiɛ mli kɛyawula shi. Enɛ hewɔ ni esa akɛ Kristofoi ni yɔɔ ŋmɛnɛ lɛ abɔ mɔdɛŋ amɛkase Marta hemɔkɛyeli lɛ.\n^ kk. 11 Klɛŋklɛŋ afii 100 lɛ mli yɛ Yudafoi lɛ ashihilɛ mli lɛ, akpaaa gbɛ akɛ yei kɛ amɛhe baawo nikasemɔi tamɔ nɛkɛ mli, titri lɛ kɛ́ shĩa nifeemɔ yɛ. Atsɔseɔ amɛ koni amɛhiɛ amɛ shĩa nifeemɔi ahe moŋ. No hewɔ lɛ ekolɛ, Marta enaaa nɔ hewɔ kwraa ni esa akɛ yoo ayata woloŋlelɔ kpanaa naji anaa koni ekase nii.\nMɛni wɔbaanyɛ wɔkase kɛjɛ ŋaa ni Yesu wo Marta lɛ mli?\nMɛni Marta fee kɛtsɔɔ akɛ ehaa mɔ nɔ, ni ehiɛ wa kɛnitsumɔ?\nMɛni Marta fee kɛtsɔɔ akɛ eyɛ hemɔkɛyeli ni sa kadimɔ waa?\nMɛɛ gbɛi anɔ obaasumɔ ni okase Marta hemɔkɛyeli lɛ?


Lefèvre d’Étaples he Yinɔsane ni kɔɔ Biblia Shishitsɔɔmɔ He\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Batak (Toba) Bicol Bislama Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatia Czech Denmark Drehu Dutch Efik Estonia Ewe Fiji Finland Fon French Ga Georgia Germany Greenland Guarani Gun Haitian Creole Hausa Hebri Hela Hiligaynon Hungary Iceland Igbo Iloko Indonesia Isoko Italia Japan Javanese Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korea Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuania Luganda Lunda Luo Luvale Macedonia Malagasy Malta Mam Mambwe-Lungu Mauritia Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Poland Portugal Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sepedi Serbia Serbia (Roma) Sesotho (Lesotho) Setswana Seychelles Creole Shona Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tahiti Tatar Tetun Dili Thailand Tigrinya Tiv Tojolabal Tok Pisin Tshiluba Tsonga Turkey Twi Tzotzil Ukrain Umbundu Venda Vietnam Wallis Waray-Waray Xhosa Yoruba Zande Zulu\nLefèvre d’Étaples—Eesumɔ ni Mɛi Foji Anu Nyɔŋmɔ Wiemɔ lɛ Shishi\nGBI KO Hɔgbaa leebi ko yɛ afi 1520 afii lɛ amli lɛ, mɛi ni yɔɔ Meaux, ni ji maŋ bibioo ko ni bɛŋkɛ Paris lɛ, anaa kpɛ amɛhe waa yɛ nɔ ni amɛnu be ni amɛtee sɔlemɔ lɛ he. Amɛnu ni aakane Sanekpakpai lɛ yɛ amɛ diɛŋtsɛ amɛmaŋ wiemɔ mli—akane yɛ French mli, shi jeee Latin!\nBiblia shishitsɔɔlɔ ni to nifeemɔ nɛɛ he gbɛjianɔ ji, Jacques Lefèvre d’Étaples (Latin, Jacobus Faber Stapulensis), ni sɛɛ mli lɛ eŋma kɛyahã enaanyo ko akɛ: ‘Ebaafee bo naakpɛɛ akɛ Nyɔŋmɔ miisumɔ waa ni mɛi foji ni yɔɔ hei komɛi lɛ anu e-Wiemɔ lɛ shishi.’\nNakai beiaŋ, Katolik Sɔlemɔ lɛ kɛ Nyɔŋmɔjamɔ he nilelɔi ni yɔɔ Paris lɛ sumɔɔɔ kwraa ni akɛ Bibliai ni yɔɔ wiemɔi ni mɛi babaoo wieɔ lɛ mli lɛ atsu nii. Hewɔ lɛ, mɛni tsirɛ Lefèvre ni etsɔɔ Biblia lɛ shishi kɛtee French mli lɛ? Ni te efee tɛŋŋ eye ebua mɛi foji lɛ ni amɛnu Nyɔŋmɔ Wiemɔ lɛ shishi?\nETAO NƆ NI ŊMALƐI LƐ TSƆƆ DIƐŊTSƐ\nDani Lefèvre baatsɔ Biblia shishitsɔɔlɔ lɛ, no mli lɛ etswa efai shi akɛ ebaahã shishinumɔ diɛŋtsɛ ni yɔɔ Nyɔŋmɔjamɔ he woji ni aŋmala yɛ nakai beiaŋ lɛ sɛɛ lɛ afee faŋŋ. Eyɔse akɛ, woji ni aŋmala yɛ blema lɛ amli eyi kɛ tɔ̃mɔi babaoo ni ba be ni atsɔɔ shishi yɛ afii ni eho lɛ amli lɛ. Be ni ebɔɔ mɔdɛŋ ni enu blema woji ni aŋmala lɛ ashishi lɛ, ebɔi Biblia ni Katolik Sɔlemɔ lɛ kɛtsuɔ nii, ni ji Latin Vulgate lɛ kasemɔ jogbaŋŋ.\nŊmalɛi lɛ ni ekase jogbaŋŋ lɛ hã emu sane naa akɛ, ‘anɔkwalei ni kɔɔ Nyɔŋmɔ he ni abaakase lɛ pɛ ji nɔ ni hãa mɔ náa miishɛɛ waa.’ Enɛ hewɔ lɛ, Lefèvre kpa jeŋnilee he nikasemɔ, ni etuu ehe kwraa kɛhã Biblia lɛ shishitsɔɔmɔ.\nYɛ afi 1509 lɛ, Lefèvre ŋmala nibii komɛi ni ena yɛ Lalai Awolo * lɛ shishitsɔɔmɔi srɔtoi enumɔ ni yɔɔ Latin mli, ni Vulgate lɛ hu fata he lɛ eshwie shi. Ebɔ mɔdɛŋ akɛ ebaatao ‘shishinumɔ diɛŋtsɛ’ ni yɔɔ Biblia mli saji lɛ asɛɛ, eyɛ mli akɛ Nyɔŋmɔjamɔ he nilelɔi ni hi shi yɛ ebeiaŋ lɛ efeee nakai. Gbɛ nɔ ni etsɔ etsɔɔ Ŋmalɛi lɛ ashishi lɛ ná Biblia shishitsɔɔlɔi kɛ jamɔ hiɛtsakelɔi komɛi anɔ hewalɛ waa.—Kwɛmɔ akrabatsa ni ji, “ Bɔ ni Lefèvre Ná Martin Luther nɔ Hewalɛ” lɛ.\nSablai ni akɛtsɛɔ Nyɔŋmɔ yɛ Lalai Awolo lɛ mli, taakɛ ejeɔ kpo yɛ Fivefold Psalter, afi 1513 nɔ lɛ mli\nAkɛni afɔ Lefèvre awo Katoliknyo jamɔ lɛ mli hewɔ lɛ, eyiŋ tsɔ faŋŋ akɛ, ja atsɔɔ mɛi foji lɛ ŋmalɛi lɛ amli jogbaŋŋ dani nɔ fɛɛ nɔ baaya nɔ jogbaŋŋ yɛ sɔlemɔ lɛ mli. Shi te aaafee tɛŋŋ ni mɛi foji lɛ baanu Ŋmalɛi lɛ ashishi, be mli ni Latin mli titri aŋmala niŋmai krɔŋkrɔŋi nɛɛ yɛ lɛ?\nBIBLIA SHISHITSƆƆMƆ NI MƆ FƐƐ MƆ NINE BAANYƐ ASHƐ NƆ\nSanekpakpai lɛ ahiɛkpamɔ wiemɔi lɛ maa shwelɛ ni Lefèvre yɔɔ akɛ mɔ fɛɛ mɔ aná Biblia lɛ yɛ lɛ diɛŋtsɛ ewiemɔ mli lɛ nɔ mi\nAkɛni Lefèvre sumɔɔ Nyɔŋmɔ Wiemɔ lɛ waa hewɔ lɛ, etswa efai shi akɛ ebaahã mɛi babaoo nine ashɛ nɔ. Bɔ ni afee ni enyɛ etsu oti nɛɛ he nii lɛ, yɛ June 1523 lɛ, etsɔɔ Sanekpakpai lɛ ashishi kɛtee French mli, ni ekala lɛ kpoi enyɔ; bɔ ni edalɛ yɔɔ hewɔ lɛ, abaanyɛ akɛwo atade kotoku mli. Biblia bibioo nɛɛ—ni jara shɛɔ Biblia ni akɛtsuɔ nii yɛ nakai beiaŋ lɛ jara fã lɛ—hã ohiafoi po nyɛ amɛhé eko.\nEtsɛɛɛ kɛkɛ ni mɛi foji lɛ kɛ miishɛɛ babaoo kpɛlɛ nɔ. Hii kɛ yei fɛɛ miisumɔ waa ni amɛkane Yesu wiemɔi lɛ yɛ amɛ diɛŋtsɛ amɛ wiemɔ mli aahu akɛ, klɛŋklɛŋ woji 1,200 ni akala lɛ fɛɛ tã yɛ nyɔji fioo pɛ mli.\nEFEE EKÃA KƐTSƆƆ BIBLIA LƐ SHISHI\nLefèvre tsɔɔ mli yɛ Sanekpakpai lɛ ahiɛkpamɔ lɛ mli akɛ, etsɔɔ shishi kɛtee French mli koni “mɛi foji” ni yɔɔ sɔlemɔ lɛ mli lɛ “anu anɔkwalei ni amɛkaneɔ lɛ shishi jogbaŋŋ, taakɛ eji yɛ mɛi ni kaneɔ yɛ Latin mli lɛ agbɛfaŋ lɛ.” Shi mɛni hewɔ Lefèvre miisumɔ waa ni eye ebua mɛi foji lɛ koni amɛle nɔ tuuntu ni Biblia lɛ tsɔɔ lɛ?\nLefèvre le jogbaŋŋ akɛ, adesai atsɔɔmɔi kɛ jeŋ nilee ená Katolik Sɔlemɔ lɛ tsɔɔmɔi lɛ anɔ hewalɛ waa. (Marko 7:7; Kolosebii 2:8) Ni ená nɔmimaa akɛ, be eshɛ agbɛnɛ ni esa akɛ ‘ajaje Sanekpakpai lɛ yɛ je lɛŋ fɛɛ, bɔ ni afee ni akɛ gbɔmɛi atsɔɔmɔi ní anuuu shishi lɛ akɛlaka mɛi dɔŋŋ.’\nLefèvre bɔ mɔdɛŋ hu akɛ ebaakpa susumɔi gbohii ni mɛi ni sumɔɔɔ ni atsɔɔ Biblia lɛ shishi kɛyaa French mli lɛ hiɛ lɛ he mama. Ewie eshi amɛsatofeemɔ lɛ akɛ: “Te amɛbaafee tɛŋŋ amɛtsɔɔ [mɛi lɛ] koni amɛye nibii fɛɛ ni Yesu Kristo efã lɛ nɔ, kɛ́ amɛsumɔɔɔ ni mɛi foji lɛ naa Nyɔŋmɔ Sanekpakpa lɛ ní amɛkaneɔ hu yɛ amɛ diɛŋtsɛ amɛwiemɔ mli lɛ?”—Romabii 10:14.\nEbɛ naakpɛɛ akɛ, yɛ be fioo ko sɛɛ lɛ, Nyɔŋmɔjamɔ he nilelɔi ni yɔɔ University of Paris—Sorbonne—lɛ ka akɛ amɛbaagbe Lefèvre. Yɛ August 1523 lɛ, amɛwie amɛshi Bibliai ni atsɔɔ shishi lɛ kɛ Biblia he woji ni aŋmala lɛ, ejaakɛ amɛsusu akɛ “amɛyɛ oshara kɛhã Sɔlemɔ” lɛ. Eji jeee French Maŋtsɛ Francis I ni kɛ ehe wo sane lɛ mli kulɛ, abaagbe Lefèvre akɛ eji hemɔkɛyeli kwalɔ.\nSHISHITSƆƆLƆ “NI FEE DIŊŊ” LƐ GBE ENITSUMƆ LƐ NAA\nLefèvre hãaa saji ni awieɔ yɛ enitsumɔi lɛ ahe lɛ agbala ejwɛŋmɔ kɛje Biblia lɛ shishi ni etsɔɔ lɛ nɔ. Yɛ afi 1524, be ni egbe Hela Ŋmalɛi (ni afɔɔ lɛ tsɛmɔ akɛ Kpaŋmɔ Hee) lɛ shishitsɔɔmɔ naa lɛ, ejie Lalai Awolo lɛ kpo yɛ French mli bɔ ni afee ni héyelilɔi anyɛ amɛkɛ “henumɔi ni mli wa” asɔle.\nNyɔŋmɔjamɔ he nilelɔi ni yɔɔ Sorbonne lɛ bɔi Lefèvre shishitsɔɔmɔ lɛ mlipɛimɔ jogbaŋŋ oya nɔŋŋ. Etsɛɛɛ kɛkɛ ni amɛfã ni ashã Hela Ŋmalɛi lɛ ni etsɔɔ shishi lɛ yɛ maŋ fɛɛ hiɛ, ni amɛwie amɛshi woji krokomɛi ni eŋmala lɛ akɛ “eefĩ Luther hemɔkɛyeli kwamɔ lɛ sɛɛ.” Be ni Nyɔŋmɔ jamɔ he nilelɔi bi Lefèvre ni efã susumɔi ni ehiɛ lɛ he lɛ, ekpɛ mli akɛ ebaafee “diŋŋ,” ni ejo foi kɛtee Strasbourg. Be ni eyɔɔ jɛmɛ lɛ, etee nɔ etsɔɔ Biblia lɛ shishi yɛ teemɔ mli. Eyɛ mli akɛ mɛi komɛi susu akɛ ebɛ ekãa moŋ, shi ele akɛ nɔ ni efee lɛ ji gbɛ ni hi fe fɛɛ ni ebaanyɛ etsɔ nɔ ehã mɛi ni hiɛ esɔɔɔ Biblia mli anɔkwale, ni tamɔ “adiagbai” lɛ hetoo.—Mateo 7:6.\nBe ni Lefèvre jo foi lɛ sɛɛ aaafee afi lɛ, Maŋtsɛ Francis I hala lɛ koni etsɔɔ ebi ni eye afii ejwɛ, ni atsɛɔ lɛ Charles lɛ nii. Nitsumɔ nɛɛ hã Lefèvre ná be babaoo bɔ ni afee ni enyɛ egbe Biblia lɛ ni etsɔɔ shishi lɛ naa. Yɛ afi 1530 lɛ, Nɔyelɔ Charles V kpɛlɛ ni akala Biblia muu lɛ fɛɛ ni Lefèvre tsɔɔ shishi lɛ yɛ Antwerp, shi jeee France. *\nESHWE WAA NI SƆLEMƆ LƐ ATSAKE AMƐJWƐŊMƆ, SHI EBAAA LƐ NAKAI\nYɛ Lefèvre shihilɛ mli fɛɛ lɛ, eshwe akɛ sɔlemɔ lɛ baakwa adesai akusumii, ni amɛkɛ anɔkwa nilee ni yɔɔ Ŋmalɛi lɛ amli lɛ atsu nii. Nɔ ni esumɔɔ nɔŋŋ ji, ni Kristofonyo fɛɛ Kristofonyo afee “nɔ ni ja,” ni akɛ, eji Kristofoi fɛɛ agbɛnaa akɛ amɛ diɛŋtsɛ amɛkane Biblia lɛ ni amɛkase hu. No hewɔ ni ebɔ mɔdɛŋ waa koni mɛi babaoo nine ashɛ Biblia lɛ nɔ lɛ. Eyɛ mli akɛ bɔ ni Lefèvre shwe ni sɔlemɔ lɛ atsake amɛjwɛŋmɔ lɛ baaa mli moŋ, shi mɔ ko nyɛŋ aje nɔ ni enyɛ etsu lɛ he ŋwane—eye ebua mɛi foji lɛ koni amɛkase Nyɔŋmɔ Wiemɔ lɛ.\n^ kk. 8 Aŋmala Lalai Awolo lɛ shishitsɔɔmɔi srɔtoi enumɔ lɛ awo wolo ni ji Fivefold Psalter lɛ mli, ni akrabatsa ko ni aŋmala sablai komɛi ni akɛtsɛɔ Nyɔŋmɔ, ni Tetragrammaton, ni ji Hebri niŋmaa okadii ejwɛ ni damɔ shi kɛhã Nyɔŋmɔ gbɛ́i lɛ fata he lɛ hu yɛ mli.\n^ kk. 21 Afii enumɔ sɛɛ yɛ afi 1535 lɛ, French shishitsɔɔlɔ ko ni atsɛɔ lɛ Olivétan lɛ jie Biblia lɛ, ni edamɔ blema niŋmai lɛ anɔ etsɔɔ shishi lɛ kpo. Be ni etsɔɔ Hela Ŋmalɛi lɛ ashishi lɛ, ekɛ Lefèvre shishitsɔɔmɔ lɛ tsu nii waa.\nBɔ ni Lefèvre Ná Martin Luther nɔ Hewalɛ\nBe ni Martin Luther kaseɔ Lefèvre woji lɛ jogbaŋŋ lɛ, no mli lɛ efata hii ni jamɔ hewɔ lɛ amɛ pɛ amɛhiɔ hekome lɛ ahe, eyɛ mli akɛ no mli lɛ mɛi le lɛ nakai. Oblanyo fioo Luther kadi akɛ, Lefèvre egbala Biblia mli saji lɛ amli yɛ gbɛ ni yɔɔ mlɛo ni shishinumɔ waaa nɔ, ni ekɛ adesãi ni mɛi babaoo nyaa he tsuuu nii yɛ mli taakɛ woloŋlelɔi ni hi shi yɛ ebeiaŋ lɛ fee lɛ. Gbɛ nɔ ni Lefèvre tsɔ egbala Ŋmalɛi lɛ amli lɛ ná Luther kɛ Biblia shishitsɔɔlɔ William Tyndale kɛ Jamɔ Hiɛtsakelɔ John Calvin nɔ hewalɛ waa. Eyɛ mli akɛ Lefèvre hi shi akɛ Katolik Jamɔ lɛ mli nyo kɛyashi egbo moŋ, shi nibii ni eŋmala lɛ ye ebua yɛ Biblia shishitsɔɔmɔ mli waa, ni no gbele gbɛ kɛhã Jamɔ Hiɛtsakemɔ ni ba yɛ sɛɛ mli lɛ.\nBiblia Shishitsɔɔlɔi Yinɔsane Kɛ Biblia Lɛ\nSiriak Peshitta Lɛ—Gbɛ ni Atsɔɔ nɔ Aleɔ Klɛŋklɛŋ Biblia Shishitsɔɔmɔi lɛ Ahe Saji\nJwetri ko ni Aŋɔtee Afii Ohai Abɔ\nBedell Biblia Lɛ—Nɔ ko ni Hã Anu Biblia lɛ Shishi Jogbaŋŋ\nAmɛbu Biblia Lɛ Akɛ Ejara Wa


Nyɛhaa Wɔyaa nɔ Wɔhia Shi akɛ “Gbɔi”\nBuu-Mɔɔ—Nikasemɔ Nɔ | December 2012\nKANEMƆ YƐ Afrikaans Albania Amharic Arabic Armenia Armenia (West) Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Croatia Czech Denmark Dutch Estonia Ewe Finland French Ga Georgia Germany Greenland Haitian Creole Hela Hiligaynon Hungary Igbo Iloko Indonesia Italia Japan Kinyarwanda Kirghiz Korea Kwanyama Latvia Lingala Lithuania Malagasy Malay Mizo Moore Myanmar Ndebele Ndonga Norway Nzema Ossetia Pangasinan Persia Poland Portuguese (Brazil) Quechua (Ayacucho) Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbian (Cyrillic) Sesotho (Lesotho) Setswana Shona Silozi Slovak Slovenia Spania Swahili Swati Sweden Tagalog Tatar Thailand Tsonga Turkey Twi Ukrain Urdu Venda Vietnam Zulu\n“Miiwie miitsɔɔ nyɛ akɛ gbɔi kɛ mɛi kpɔji, akɛ nyɛhia heloo sɛɛdii nii.”—1 PET. 2:11.\nMɛni hewɔ abaanyɛ atsɛ mɛi ni afɔ amɛ mu lɛ akɛ mɛi kpɔji lɛ?\nMɛɛ gbɛ nɔ abaanyɛ akɛɛ akɛ “tooi krokomɛi” lɛ ji mɛi kpɔji?\nMɛni gbɛ okwɛɔ wɔsɛɛ?\n1, 2. Namɛi Petro tsɛ amɛ akɛ “mɛi ni ahala” lɛ, ni mɛni hewɔ ekɛɛ amɛji “gbɔi” lɛ?\nBENI Yesu tee ŋwɛi lɛ sɛɛ aaafee afii 30 lɛ, bɔfo Petro ŋma wolo eyaha “gbɔi ni egbɛ eshwa Ponto, Galata, Kapadokia, Asia kɛ Bitinia lɛ ni ji mɛi ni ahala” lɛ. (1 Pet. 1:1) Eyɛ faŋŋ akɛ, wiemɔ ni ji “mɛi ni ahala” ni Petro kɛtsu nii lɛ kɔɔ mɛi fɛɛ ni akɛ mumɔ krɔŋkrɔŋ efɔ amɛ mu tamɔ lɛ nɔŋŋ, ni ‘afɔ́ amɛ ehee ni aha amɛ wala hiɛnɔkamɔ,’ ni kɛ Kristo baaye nɔ yɛ ŋwɛi lɛ ahe. (Nyɛkanea 1 Petro 1:3, 4.) Shi mɛni hewɔ sɛɛ mli lɛ etsɛ mɛi ni ahala nɛɛ akɛ “gbɔi kɛ mɛi kpɔji” lɛ? (1 Pet. 2:11) Ni mɛni hewɔ esa akɛ wɔsusu enɛ he, akɛni mɛi fioo ko pɛ kɛɔ akɛ afɔ amɛ mu loo ahala amɛ yɛ Odasefoi ateŋ yɛ jeŋ fɛɛ lɛ?\n2 Eja jogbaŋŋ akɛ Petro tsɛ mɛi ni afɔ amɛ mu yɛ klɛŋklɛŋ afii 100 lɛ mli lɛ akɛ “gbɔi kɛ mɛi kpɔji.” Taakɛ eji yɛ amɛteŋ mɛi ni yɔɔ ŋmɛnɛ lɛ agbɛfaŋ lɛ, amɛhiŋ shikpɔŋ nɛɛ nɔ daa. Bɔfo Paulo, ni lɛ hu efata “asafoku bibioo” ni afɔ amɛ mu lɛ he lɛ wie akɛ: “Shi wɔ lɛ wɔmaŋ lɛ ŋwɛi eyɔɔ, he ni wɔkwɛɔ walaherelɔ ni ji Nuŋtsɔ Yesu Kristo lɛ gbɛ kɛjɛɔ lɛ.” (Luka 12:32; Fil. 3:20) Akɛni mɛi ni afɔ amɛ mu lɛ ‘amaŋ lɛ, ŋwɛi eyɔɔ’ hewɔ lɛ, kɛ́ amɛgboi lɛ amɛbaashi shikpɔŋ nɛɛ ni Satan yeɔ nɔ lɛ nɔ kɛya ŋwɛi, he ni amɛbaaná wala ni anyɛŋ hiɛ akpata yɛ lɛ. (Nyɛkanea Filipibii 1:21-23.) Enɛ hewɔ lɛ, amɛhiɔ shikpɔŋ nɛɛ nɔ be kukuoo, no hewɔ atsɛɔ amɛ “gbɔi” loo “mɛi kpɔji” lɛ.\n3. Mɛɛ sane abaanyɛ abi yɛ “tooi krokomɛi” lɛ ahe?\n3 Ni “tooi krokomɛi” lɛ hu? (Yoh. 10:16) Ŋmalɛ lɛ tsɔɔ faŋŋ akɛ amɛbaahi shikpɔŋ lɛ nɔ kwraa. Anɔkwa, amɛbaahi nɔ kɛya naanɔ! Shi yɛ gbɛ ko nɔ lɛ abaanyɛ akɛɛ akɛ amɛ hu amɛji gbɔi loo mɛi kpɔji. Yɛ mɛɛ gbɛ nɔ?\n‘BƆƆ NII LƐ FƐƐ DƆMƆƆ ŊTSƆI’\n4. Mɛni je lɛŋ hiɛnyiɛlɔi nyɛɛɛ afee?\n4 Bei abɔ ni Satan jeŋ fɔŋ nɛɛ yɔɔ shihilɛ mli lolo nɛɛ, mɔ fɛɛ mɔ, ni Kristofoi hu fata he lɛ, baaya nɔ apiŋ yɛ Yehowa hiɛ atua ni Satan tse lɛ hewɔ. Romabii 8:22 lɛ kɛɔ akɛ: “Wɔle akɛ bɔɔ nii lɛ fɛɛ kɛ wɔ dɔmɔɔ ŋtsɔi ni amɛkɛ wɔ kɔ̃mɔɔ kɛbashi ŋmɛnɛŋmɛnɛ.” Je lɛŋ nɔyelɔi, jeŋ nilelɔi, kɛ mɛi krokomɛi miibɔ mɔdɛŋ akɛ amɛjie adesai apiŋmɔ kɛya, shi amɛnyɛɛɛ.\n5. Kɛjɛ afi 1914 kɛbaa nɛɛ, mɛni mɛi akpekpei abɔ efee, ni mɛni hewɔ?\n5 Kɛjɛ afi 1914 kɛbaa nɛɛ, mɛi akpekpei abɔ ekpɛ amɛyiŋ akɛ amɛbaaba amɛhe shi amɛha Kristo Yesu, mɔ ni Nyɔŋmɔ ewo lɛ Maŋtsɛ lɛ. Amɛsumɔɔɔ akɛ amɛfeɔ Satan je lɛ fã. Amɛyeee amɛbuaaa kɛbaa Satan je lɛ yi yɛ gbɛ ko kwraa nɔ. Yɛ no najiaŋ lɛ, amɛkɛ amɛwala kɛ nibii ni amɛyɔɔ lɛ fĩɔ Nyɔŋmɔ Maŋtsɛyeli lɛ sɛɛ.—Rom. 14:7, 8.\n6. Mɛni hewɔ abaanyɛ akɛɛ akɛ Yehowa Odasefoi ji gbɔi loo mɛi kpɔji lɛ?\n6 Yehowa Odasefoi ji maŋbii ni yeɔ mla nɔ yɛ maji ni fe 200 mli, shi ekɔɔɔ he eko he ni amɛyɔɔ lɛ, amɛhiɔ shi tamɔ mɛi kpɔji loo gbɔi. Amɛkɛ amɛhe wooo maŋkwramɔŋ saji loo naagbai ni yaa nɔ yɛ hei ni amɛyɔɔ lɛ amli kwraa. Amrɔ nɛɛ po lɛ, amɛbuɔ amɛhe akɛ jeŋ hee ni Nyɔŋmɔ ewo he shi lɛ mli bii. Eŋɔɔ amɛnaa akɛ eshwɛ be fioo pɛ ni amɛkɛbaahi jeŋ fɔŋ nɛɛ mli akɛ gbɔi.\n7. Mɛni baaha Nyɔŋmɔ tsuji ahi shi kɛya naanɔ, ni nɛgbɛ amɛbaahi?\n7 Etsɛŋ, Kristo baakpata Satan nibii agbɛjianɔtoo fɔŋ nɛɛ hiɛ. Kristo nɔyeli ni nɔ bɛ lɛ baajie esha kɛ nɔnaa fɛɛ kɛya. Ebaajie mɛi fɛɛ ni tseɔ Yehowa nɔyeli lɛ hiɛ atua lɛ kɛya. Enɛ baaha mɛi ni yeɔ Nyɔŋmɔ anɔkwa lɛ aya nɔ ahi shikpɔŋ ni afee lɛ Paradeiso lɛ nɔ kɛya naanɔ. (Nyɛkanea Kpojiemɔ 21:1-5.) No dani agbɛnɛ lɛ, bɔɔ nii lɛ “baaye amɛhe kɛjɛ fitemɔ nyɔŋyeli lɛ mli kɛya Nyɔŋmɔ bii lɛ anunyam heyeli lɛ mli.”—Rom. 8:21.\nMƐNI ATAOƆ YƐ ANƆKWA KRISTOFOI ADƐŊ?\n8, 9. Mɛni wiemɔ ni ji “nyɛhia heloo sɛɛdii nii” ni Petro kɛtsu nii lɛ tsɔɔ?\n8 Petro tsɔɔ nɔ ni ataoɔ yɛ Kristofoi adɛŋ beni etee nɔ ekɛɛ akɛ: “Misuɔmɔ mɛi, miiwie miitsɔɔ nyɛ akɛ gbɔi kɛ mɛi kpɔji, akɛ nyɛhia heloo sɛɛdii nii ni kɛ susuma wuɔ ta lɛ.” (1 Pet. 2:11) Akɛ ŋaawoo nɛɛ ha Kristofoi ni afɔ amɛ mu lɛ, shi ekɔɔ Yesu tooi krokomɛi lɛ hu ahe.\n9 Akɔnɔi komɛi yɛ ni tɔmɔ ko bɛ he akɛ aaatiu sɛɛ kɛ́ afee lɛ yɛ gbɛ ni Bɔlɔ lɛ kpɛlɛɔ nɔ lɛ nɔ. Yɛ anɔkwale mli lɛ, amɛhaa wɔnáa miishɛɛ po. Akɛ nɔkwɛmɔnɔ lɛ, ejeee tɔmɔ akɛ wɔɔye nɔ ko ni wɔnu nɔ ko, loo wɔɔjie wɔhiɛtserɛ, loo ni wɔkɛ nanemɛi kpakpai aaabɔ. Bɔlɛnamɔ ni yaa nɔ yɛ gbalashihilɛ mli hefatalɔi ateŋ lɛ po jeee tɔmɔ. (1 Kor. 7:3-5) Shi Petro miiwie “heloo sɛɛdii nii ni kɛ susuma lɛ wuɔ ta lɛ” he. Biblia shishitsɔɔmɔi komɛi tsɔɔ shishi akɛ “heloo akɔnɔi” (King James Version) loo “eshafeemɔ akɔnɔi” (New International Version). Akɛni Yehowa eha wɔle nɔ ni etaoɔ yɛ wɔdɛŋ, kɛ bɔ ni etaoɔ wɔtsu wɔkɔnɔi lɛ ahe nii hewɔ lɛ, esaaa akɛ wɔŋmɛɔ gbɛ ni heloo sɛɛdii nii ko kwraa fiteɔ wɔ kɛ lɛ teŋ wekukpaa lɛ. Kɛ́ Kristofonyo ko fee nakai lɛ, abaakpata ehiɛ.\n10. Mɛɛ gbɛi komɛi anɔ Satan tsɔɔ ekaa Kristofoi koni amɛfee eje lɛ fã?\n10 Oti ni ma Satan hiɛ pɛ ji akɛ, ni egbɔjɔ anɔkwa Kristofoi afai shi ni amɛtswa akɛ amɛbaana amɛhe akɛ “gbɔi” kɛ “mɛi kpɔji” yɛ nibii agbɛjianɔtoo nɛɛ mli lɛ. Eesumɔ ni wɔtiu heloonaa nibii asɛɛ, wɔkɛ wɔhe awo jeŋba sha mli, wɔnu he akɛ wɔhe yɛ sɛɛnamɔ fe mɛi krokomɛi, wɔfó wɔ pɛ wɔnɔ mli, ni wɔkɛ wɔmaŋ ashi wɔtsitsi. Shi esa akɛ wɔyɔse akɛ enɛɛmɛi fɛɛ ji Satan ŋaatsɔi lɛ ekomɛi. Kɛ́ wɔmia wɔhiɛ wɔtsi wɔhe kɛjɛ heloo sɛɛdii nii nɛɛ ahe kwraa lɛ, wɔhaa anaa faŋŋ akɛ wɔsumɔɔɔ ni wɔfeɔ Satan jeŋ fɔŋ nɛɛ fã. Wɔtsɔɔ akɛ gbɔi kɛkɛ ji wɔ yɛ je nɛŋ. Nɔ tuuntu ni wɔtaoɔ, ni wɔbɔɔ mɔdɛŋ waa akɛ wɔnine ashɛ nɔ ji, ni wɔhi Nyɔŋmɔ jalɛ jeŋ hee lɛ mli kɛya naanɔ.\n11, 12. Bei komɛi lɛ te anaa mɛi kpɔji ahaa tɛŋŋ, ni te mɛi naa Yehowa Odasefoi amɛhaa tɛŋŋ?\n11 Petro tee nɔ etsɔɔ nɔ ni ataoɔ yɛ Kristofoi adɛŋ akɛ “mɛi kpɔji” lɛ mli lolo yɛ kuku 12 lɛ mli akɛ: “Ni nyɛba nyɛjeŋ jogbaŋŋ yɛ jeŋmajiaŋbii lɛ ateŋ, koni nɔ̃ mli ni amɛwieɔ nyɛhe yɛ akɛ efɔŋfeelɔi lɛ, nyɛnitsumɔi kpakpai lɛ ni amɛnaa lɛ amɛkɛwo Nyɔŋmɔ hiɛ nyam, yɛ saramɔ gbi lɛ nɔ.” Bei komɛi lɛ, awieɔ maŋsɛɛbii loo mɛi kpɔji ahe efɔŋ. Akɛni esoro amɛ yɛ maŋbii lɛ ahe hewɔ lɛ, mɛi komɛi po buɔ amɛ akɛ gbɔmɛi gbohii. Ekolɛ esoro bɔ ni amɛwieɔ, bɔ ni amɛfeɔ amɛnii, bɔ ni amɛsaa amɛhe, loo bɔ ni anaa amɛ yɛ maŋbii lɛ ahe kwraa. Shi amɛjeŋba kpakpa lɛ baanyɛ aha ana akɛ amɛjeee gbɔmɛi gbohii.\n12 Nakai nɔŋŋ esoro anɔkwa Kristofoi awiemɔ kɛ hiɛtserɛjiemɔ ni amɛhalaa yɛ amɛkutsoŋbii lɛ anɔ he. Bei pii lɛ, amɛhesaamɔ hu haa anaa akɛ amɛyɛ srɔto. Srɔtofeemɔ nɛɛ haa mɛi komɛi ni agbe amɛhe guɔ aha amɛ lɛ naa amɛ akɛ gbɔmɛi gbohii. Kɛlɛ, mɛi komɛi baajie amɛyi yɛ amɛjeŋba kpakpa lɛ hewɔ.\n13, 14. Mɛɛ gbɛ nɔ ‘abuɔ nilee bem yɛ enitsumɔi lɛ anaa’? Okɛ enɛ he nɔkwɛmɔnɔ aha.\n13 Wɔjeŋba kpakpa lɛ baanyɛ aha mɛi ana akɛ nibii ni awieɔ ashiɔ wɔ lɛ ejaaa. Afolɔ Yesu, ni bo Nyɔŋmɔ toi kɛmɔ shi lɛ po naa. Mɛi komɛi tsɛ lɛ “nuu fulɔ kɛ daanulɔ, ŋtoohelɔi kɛ eshafeelɔi ashieŋtsɛ!” Shi anɔkwa sane ji akɛ, ejeŋba kpakpa lɛ ha ana akɛ nibii ni awie yɛ ehe lɛ ejaaa. Yesu kɛɛ akɛ: “Abu nilee bem yɛ enitsumɔi lɛ anaa.” (Mat. 11:19, Ga Biblia hee) Nakai nɔŋŋ eji ŋmɛnɛ. Akɛ nɔkwɛmɔnɔ lɛ, mɛi naa nyɛmimɛi hii kɛ yei ni sɔmɔɔ yɛ Betel ni yɔɔ Selters yɛ Germany lɛ akɛ amɛshihilɛ yɛ nɔ ko ko. Shi Selters maŋ onukpa ko wie Betelbii lɛ ahe akɛ: “Odasefoi ni sɔmɔɔ yɛ jɛmɛ lɛ hu yɛ bɔ ni amɛhiɔ shi amɛhaa, shi amɛgbaaa akutsoŋbii lɛ anaa yɛ gbɛ ko kwraa nɔ.”\n14 Awie nɔ ko ni tamɔ nakai nɔŋŋ yɛ Yehowa Odasefoi ni yɔɔ Moscow yɛ Russia lɛ ahe. Akɛ saji pii folɔ amɛnaa. Shi yɛ June 2010 lɛ, European Court of Human Rights ni yɔɔ Strasbourg, yɛ France lɛ bua akɛ: ‘Kojolɔi lɛ na akɛ, bɔ ni Moscow maŋ onukpai lɛ tsĩ Yehowa Odasefoi lɛ anaa akɛ amɛkakpe lɛ ejaaa yɛ mla naa. Kojolɔi ni yɔɔ Russia saneyelihei lɛ bɛ nɔdaamɔ nɔ ko ni amɛkɛaabu Odasefoi lɛ fɔ akɛ mɛi ni fiteɔ wekui, mɛi ni woɔ mɛi hewalɛ ni amɛgbe amɛhe, loo mɛi ni sumɔɔɔ ni datrɛfoi kwɛɔ amɛ kɛ́ amɛbɛ hewalɛ. No hewɔ lɛ, Russia saneyelihei lɛ fee kpɛŋŋ tsɔ yɛ bɔ ni amɛkɛ Odasefoi lɛ ye ha lɛ mli.’\nESA AKƐ WƆBA WƆHE SHI WƆHA NƆYELƆI\n15. Mɛɛ Biblia mli famɔ anɔkwa Kristofoi fɛɛ yeɔ nɔ?\n15 Yehowa Odasefoi ni yɔɔ Moscow—kɛ jeŋ fɛɛ—lɛ tsuɔ nɔ ko hu ni Petro ŋma kɛha Kristofoi fɛɛ lɛ he nii. Eŋma akɛ: “Nyɛbaa nyɛhe shi nyɛhaa gbɔmɛi agbɛjianɔtoo fɛɛ gbɛjianɔtoo, yɛ Nuŋtsɔ lɛ hewɔ, maŋtsɛ mɔ ni yeɔ nɔ lɛ jio, lumɛi . . . jio.” (1 Pet. 2:13, 14) Eyɛ mli akɛ anɔkwa Kristofoi jeee jeŋ fɔŋ nɛɛ fã moŋ, shi amɛbaa amɛhe shi amɛhaa “hegbɛi ni yɔɔ lɛ,” taakɛ Paulo tsɔɔ akɛ amɛfee lɛ.—Nyɛkanea Romabii 13:1, 5-7.\n16, 17. (a) Mɛni tsɔɔ akɛ wɔteee shi wɔwooo nɔyeli hegbɛi? (b) Mɛni maŋ onukpai komɛi ewie?\n16 Yehowa Odasefoi hiɔ shi akɛ “gbɔi” loo “mɛi kpɔji” yɛ nibii agbɛjianɔtoo nɛɛ mli, shi no etsɔɔɔ akɛ amɛmiisumɔ ni amɛte shi amɛwo nɔyelii loo amɛwie amɛshi mɛi krokomɛi; asaŋ amɛteee shi amɛwooo mɛi yɛ maŋkwramɔŋ gbɛjianɔtoo ni mɛi lɛ fiɔ sɛɛ lɛ hewɔ, ni amɛle akɛ esoro mɔ fɛɛ mɔ susumɔ yɛ bɔ ni esa akɛ atsu adesai anaagbai ahe nii aha lɛ he. Yehowa Odasefoi kɛ amɛhe wooo maŋkwramɔŋ saji amli taakɛ jamɔi krokomɛi feɔ lɛ. Amɛkaaa akɛ amɛaatsɔɔ maŋkwramɔŋ hiɛnyiɛlɔi bɔ ni esa akɛ amɛye mɛi anɔ amɛha. Ebako amɛjwɛŋmɔŋ pɛŋ akɛ amɛaatse nɔyeli ko hiɛ atua loo amɛaawo mɛi krokomɛi hewalɛ ni amɛfee nakai!\n17 Kristofoi boɔ ŋaa ni Petro wo akɛ “nyɛwoa maŋtsɛ” lɛ toi, no hewɔ lɛ amɛboɔ maŋ onukpai atoi, ni amɛkɛtsɔɔ akɛ amɛyɛ woo kɛ bulɛ kɛha amɛ. (1 Pet. 2:17) Bei komɛi lɛ, amralofoi lɛ kpɛlɛɔ nɔ akɛ amɛbɛ nɔ ko ni amɛbaadamɔ nɔ amɛkɛɛ akɛ Yehowa Odasefoi ahe yɛ ahuntoo. Akɛ nɔkwɛmɔnɔ lɛ, Steffen Reiche, ni ji maŋ onukpa yɛ Brandenburg yɛ Germany, ni sɛɛ mli lɛ ebatsɔ Germany mlawoo kpeehe lɛ mli nyo lɛ kɛɛ akɛ, Yehowa Odasefoi lɛ ba amɛjeŋ jogbaŋŋ beni amɛyɔɔ nsarai amli kɛ tsuŋwoohei lɛ. Odasefoi lɛ hiɛ amɛhemɔkɛyeli lɛ mli kpɛŋŋ, ni amɛjie mlihilɛ kpo amɛtsɔɔ gboklɛfoi krokomɛi lɛ. Ekɛɛ esa akɛ Germanybii lɛ aná sui ni Odasefoi lɛ jie lɛ kpo nɛɛ eko, ejaakɛ ebaaye ebua amɛmaŋ lɛ waa, titri lɛ, akɛni mɛi ejieee suɔmɔ kpo amɛtsɔɔɔ maŋ kroko nɔ bii loo jamɔ kroko mli bii loo mɛi ni esoro maŋkwramɔŋ gbɛjianɔtoo ni amɛfiɔ sɛɛ lɛ hewɔ.\nESA AKƐ WƆSUMƆ WƆNYƐMIMƐI LƐ\n18. (a) Mɛni hewɔ wɔsumɔɔ wɔnyɛmimɛi lɛ? (b) Mɛni mɛi komɛi ewie yɛ Yehowa Odasefoi ahe?\n18 Bɔfo Petro ŋma akɛ: “Nyɛsumɔa nyɛnyɛmimɛi; nyɛshea Nyɔŋmɔ gbeyei.” (1 Pet. 2:17) Yehowa Odasefoi sumɔɔɔ akɛ amɛfeɔ nɔ ko ni esaaa Nyɔŋmɔ hiɛ, ni enɛ yeɔ ebuaa amɛ koni amɛfee esuɔmɔnaa nii. Amɛyɛ miishɛɛ akɛ amɛfata amɛnyɛmimɛi hii kɛ yei ni yɔɔ je lɛŋ fɛɛ lɛ ahe kɛmiisɔmɔ Yehowa. No hewɔ lɛ, ‘amɛsumɔɔ amɛnyɛmimɛi lɛ.’ Nyɛmimɛi asuɔmɔ ni tamɔ nɛkɛ lɛ feɔ mɛi ni jeee Odasefoi lɛ naakpɛɛ waa, akɛni ajieee suɔmɔ ni tamɔ nɛkɛ kpo yɛ je lɛŋ lɛ hewɔ. Akɛ nɔkwɛmɔnɔ lɛ, beni yoo ko ni kɛ Amɛrika nitsumɔhe ko ni kwɛɔ gbɛfaa nɔ lɛ tsuɔ nii lɛ na bɔ ni Odasefoi ni yɔɔ Germany lɛ jie suɔmɔ kpo amɛtsɔɔ amɛnyɛmimɛi ni jɛ maŋsɛɛ kɛba majimaji ateŋ kpee ni afee yɛ Germany yɛ afi 2009, ni amɛye amɛbua amɛ lɛ, enaa kpɛ ehe waa. Ekɛɛ kɛjɛ beni ebɔi nitsumɔ nɛɛ, enako kuu ko ni ejie suɔmɔ ni tamɔ nɛkɛ kpo dã. Sɛɛ mli lɛ, Odasefoi lɛ ateŋ mɔ kome kɛɛ akɛ: “Wɔna yɛ nɔ ni ewie yɛ wɔhe lɛ mli akɛ, enaa ekpɛ ehe waa ni emii eshɛ ehe hu.” Ani onu ni mɛi miiwie suɔmɔ ni tamɔ nɛkɛ ni yɔɔ Odasefoi ateŋ lɛ he yɛ kpokpaa wulu nɔ kpee ko ni otee lɛ shishi pɛŋ?\n19. Mɛni esa akɛ wɔtswa wɔfai shi akɛ wɔbaafee, ni mɛni hewɔ?\n19 Yɛ nɔkwɛmɔnii nɛɛ—kɛ ekrokomɛi—amli lɛ, Yehowa Odasefoi kɛ amɛshihilɛ etsɔɔ diɛŋtsɛ akɛ amɛji “mɛi kpɔji” yɛ Satan je nɛɛ mli. Amɛkɛ miishɛɛ feɔ enɛ, ni amɛtswa amɛfai shi akɛ amɛbaaya nɔ amɛhi shi nakai. Amɛyɛ hiɛnɔkamɔ ni ma shi shiŋŋ akɛ etsɛŋ, amɛbaahi Nyɔŋmɔ jalɛ jeŋ hee lɛ mli kɛya naanɔ. Ani okpaaa be ni tamɔ nɛkɛ lɛ gbɛ?\n[Mfoniri ni yɔɔ baafa 20]\nWɔyeee wɔbuaaa kɛbaa Satan je lɛ yi. Wɔfĩɔ Nyɔŋmɔ jeŋ hee lɛ sɛɛ\nBiblia mli anɔkwale lɛ efee weku nɛɛ ni jɛ Russia lɛ ekome\nKwɛmɔ Jogbaŋŋ ni Okɛ Biblia lɛ Akaye Ŋkunyaa\nMɛni Tsɔɔ akɛ Mɔ ko Eye Omanye Lɛɛlɛŋ?\nTsulɔ Nukpa ni Anyɛɔ Amuɔ Afɔɔ Enɔ Ji Bo!\n“Mɛi Kpɔji” ni Efee Ekome yɛ Anɔkwa Jamɔ Mli\nBuu-Mɔɔ ni Afee yɛ Blɔfo ni Yɔɔ Mlɛo Mli—Mɛni Hewɔ Afee?\nSaji Ataomɔhe Afi 2012 Buu-Mɔɔ\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ December 2012\nBUU-MƆƆ—NIKASEMƆ NƆ December 2012


Baiblo Mi Sanehi Mawu Hla David - Yehowa Odasefoli Internet Nítsumi He\nANƐ o na nɔ́ nɛ ba a lo? Nyumuyo ɔ kpɔ to bi nɛ ɔ kɛ je osisiblisi ɔ dɛ mi. Osisiblisi ɔ ba nu to bi ɔ kɛ yaa nɛ́ e ya kpe lɛ. Se nyumuyo ɔ tu fo kɛ nyɛɛ a se, nɛ e ya kpɔ to bi ɔ ngɛ osisiblisi ɔ nya mi. Nɛ benɛ osisiblisi ɔ plɛ kɛ wo lɛ ɔ, nyumuyo ɔ fia lɛ nɔ́ nɛ e gbo! Be kpa ko hu ɔ, e kpɔ jijɔ ɔmɛ kake kɛ je jata dɛ. Anɛ pi nyumuyo kãtsɛ ji nɛ ɔ lo? O le nɔ nɛ e ji lo?\nLɛ ji nyumuyo David. E ngɛ Betlehem. E nɛnɛ ji Obed, nɛ ji Rut kɛ Boaz bi ɔ. Anɛ o kai mɛ lo? Nɛ David tsɛ ji Ishai. David hyɛɔ e tsɛ tohi. A fɔ David benɛ Yehowa to Saul matsɛ jeha 10 se.\nBe ba su nɛ Yehowa de Samuel ke: ‘Ngɔɔ nu nɛ o ya Ishai we ɔ mi ngɛ Betlehem. I hla e binyumu ɔmɛ a kpɛti nɔ kake kaa e ye matsɛ.’ Benɛ Samuel na Eliab nɛ ji Ishai binyumu nɔkɔtɔma a, e de ngɛ e yi mi ke: ‘Niinɛ, nɔ nɛ ɔ ji nɔ nɛ Yehowa hla a nɛ.’ Se Yehowa de lɛ ke: ‘Koo hyɛ e kami kɛ e he fɛu ɔ. Pi lɛ nɛ i hla kaa e ye matsɛ.’\nEnɛ ɔ he ɔ, Ishai tsɛ e binyumu Abinadab kɛ ba Samuel ngɔ. Se Samuel de lɛ ke: ‘Dɛbi, lɛ hu Yehowa hlɛ lɛ.’ Lɔɔ se ɔ, Ishai tsɛ e binyumu nɛ nyɛɛ se nɛ ji Shama hu kɛ ba. Se Samuel de ke: ‘Dɛbi, lɛ hu Yehowa hlɛ lɛ.’ Ishai ngɔ e binyumuhi kpaago kɛ ba Samuel hɛ mi, se Yehowa kplɛɛ we a ti nɔ ko nɔ ko nɔ. Samuel bi Ishai ke: ‘O binyumu ɔmɛ tsuo ji nɛ ɔ lo?’\nIshai ha heto ke: ‘E piɛ a senɔ wayoo kulaa a, se e ya ngɛ tohi hyɛe ngɛ nga a nɔ.’ Benɛ a ya tsɛ David kɛ ba a, Samuel na kaa e he ngɛ fɛu saminya. Yehowa de Samuel ke: ‘Lɛ ji nɛ ɔ nɛ, pɔɔ lɛ nu ɔ.’ Samuel pee bɔnɛ a de lɛ ɔ. Be maa su nɛ David maa ye Israel nɔ matsɛ.\nKɛ a tsɛɛ nyumuyo ɔ nɛ ngɛ foni ɔ mi ɔ kɛɛ, nɛ kɛ wa peeɔ kɛ leɔ kaa e ngɛ kã kɛɛ?\nJije David hi, nɛ kɛ a tsɛɛ e tsɛ kɛ e nɛ kɛɛ?\nMɛni heje nɛ Yehowa de Samuel kaa e ya Ishai we ɔ mi ngɛ Betlehem ɔ?\nMɛni ba benɛ Ishai ngɔ e binyumuhi kpaago kɛ ba Samuel ngɔ?\nBenɛ a tsɛ David kɛ ba a, mɛni Yehowa de Samuel?\nKane 1 Samuel 17:34, 35.\nMɛni blɔ nɔ sane nɛ ɔmɛ ma nɔ mi kaa David ji kãtsɛ nɛ e kɛ e he hu fɔ Yehowa nɔ? (1 Sam. 17:37)\nKane 1 Samuel 16:1-14.\nMɛni blɔ nɔ Yehowa munyu nɛ ngɛ 1 Samuel 16:7 yeɔ bua wɔ konɛ wa kua nihi a hɛ mi hyɛmi kɛ juɛmi yayami nɛ a náa ngɛ ni kpahi a he ɔ? (Níts. 10:34, 35; 1 Tim. 2:4)\nMɛni blɔ nɔ nɔ́ nɛ ba Saul nɔ tsɔɔ ngɛ kaa ke Yehowa je e mumi klɔuklɔu ɔ kɛ je nɔ ko nɔ ɔ, mumi yayami, aloo he numi nɛ a náa kaa a pee nɔ́ yayami ɔ ma nyɛ ma ba da nane mi. (1 Sam. 16:14; Mat. 12:43-45; Gal. 5:16)


Ani Wɔbaanyɛ Wɔle Mɔ Tuuntu ni Nyɔŋmɔ Ji\nKANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Bengali Bicol Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatia Czech Denmark Dutch Efik Estonia Ewe Fiji Finland French Ga Georgia Germany Guarani Gujarat Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kamba Kannada Karen (S'gaw) Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korea Kwangali Kwanyama Latvia Lingala Lithuania Luganda Luo Luvale Macedonia Malagasy Malay Malayalam Malta Marathi Maya Mizo Moore Myanmar Ndebele Ndonga Nepali Ngabere Norway Nyaneka Nzema Ossetia Otetela Pangasinan Papiamento (Aruba) Papiamento (Curaçao) Persia Poland Portuguese (Brazil) Punjabi Quechua (Bolivia) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Sweden Tagalog Tahiti Tamil Tatar Telugu Thailand Tigrinya Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Venda Vietnam Waray-Waray Wolaita Xhosa Yoruba Zapotec (Isthmus) Zulu\n“Anyɛŋ ale mɔ tuuntu ni Nyɔŋmɔ ji.”—Philo ni jɛ Alexandria, ni ji jeŋ nilelɔ ko ni hi shi yɛ klɛŋklɛŋ afi ohã lɛ mli.\n“[Nyɔŋmɔ] kɛ wɔteŋ mɔ fɛɛ mɔ teŋ jekɛɛɛ.”—Saul ni jɛ Tarso lɛ kɛ klɛŋklɛŋ afii 100 lɛ mli jeŋ nilelɔi komɛi ni yɔɔ Ateene lɛ miiwie.\nTE WIEMƆI enyɔ nɛɛ ateŋ nɔ ni kɛ osusumɔ kpaa gbee lɛ? Mɛi babaoo naa Saul ni jɛ Tarso, ni atsɛɔ lɛ hu akɛ bɔfo Paulo lɛ, wiemɔi nɛɛ akɛ eshɛjeɔ mɔ mii ni esa waa. (Bɔfoi 17:26, 27) Ni wiemɔi ni tamɔ nakai yɛ Biblia lɛ mli. Akɛ nɔkwɛmɔnɔ lɛ, wiemɔi ni Yesu kɛtsu nii yɛ sɔlemɔ ko ni esɔle lɛ mli lɛ hãa wɔnáa nɔmimaa akɛ, esɛɛnyiɛlɔi lɛ baanyɛ abale Nyɔŋmɔ ní amɛnine ashɛ ejɔɔmɔ nɔ.—Yohane 17:3.\nShi jeŋ nilelɔi komɛi, tamɔ Philo hiɛ susumɔ kroko kwraa. Amɛtsɔɔ akɛ wɔnyɛŋ wɔle Nyɔŋmɔ kɔkɔɔkɔ, ejaakɛ ejeee mɔ ko ni abaanyɛ ale mɔ tuuntu ni eji. Mɛni ji anɔkwale ni kɔɔ Nyɔŋmɔ he?\nYɛ anɔkwale mli lɛ, Biblia lɛ tsɔɔ akɛ nibii komɛi yɛ ni kɔɔ Nyɔŋmɔ he ni adesai nyɛŋ anu shishi. Akɛ nɔkwɛmɔnɔ lɛ, anyɛŋ ale, asusu, loo anu bei abɔ ni Bɔlɔ lɛ kɛhi shi, bɔ ni ejwɛŋmɔ mli kwɔ hã, kɛ bɔ ni enilee lɛ fa hã lɛ shishi kɔkɔɔkɔ. Nɔ ko kwraa bɛ ni adesai baanyɛ afee ni baahã amɛnu shishi. Kɛ̃lɛ, nibii nɛɛ ni wɔnyɛɛɛ wɔle yɛ Nyɔŋmɔ he lɛ etsĩii wɔnaa ni wɔkale mɔ ni eji. Anɔkwa, kɛ́ wɔjwɛŋ nibii nɛɛ anɔ lɛ, ebaanyɛ eye ebua wɔ ni ‘wɔtsi wɔbɛŋkɛ Nyɔŋmɔ.’ (Yakobo 4:8) Nyɛhãa wɔsusua nibii fioo komɛi ni kɔɔ Nyɔŋmɔ he ni adesai nyɛŋ anu shishi lɛ ahe wɔkwɛa. No sɛɛ lɛ, wɔbaasusu nibii komɛi ni kɔɔ Nyɔŋmɔ he ni wɔbaanyɛ wɔnu shishi diɛŋtsɛ lɛ he.\nMɛɛ Nibii ni Kɔɔ Nyɔŋmɔ he Wɔnyɛŋ Wɔnu Shishi?\nBEI ABƆ NI NYƆŊMƆ KƐHI SHI: Biblia lɛ tsɔɔ akɛ, Nyɔŋmɔ yɛ “kɛjɛ naanɔ kɛyaa naanɔ.” (Lala 90:2) Yɛ gbɛ kroko nɔ lɛ, wɔbaanyɛ wɔkɛɛ akɛ Nyɔŋmɔ bɛ shishijee ni ebɛ naagbee. Yɛ adesa susumɔ naa lɛ, “efii ayikulɛ lɛ hu anaŋ naa.”—Hiob 36:26.\nBɔ ni onáa he sɛɛ: Nyɔŋmɔ ewo shi akɛ kɛ́ obale mɔ tuuntu ni eji lɛ, ebaahã bo naanɔ wala. (Yohane 17:3) Te aaafee tɛŋŋ sane nɛɛ afee anɔkwale kɛ́ Nyɔŋmɔ ehiii shi kɛyaaa naanɔ lɛ? “Naanɔi a-Maŋtsɛ” lɛ pɛ baanyɛ atsu shiwoo ni tamɔ nɛkɛ lɛ he nii.—1 Timoteo 1:17.\nNYƆŊMƆ JWƐŊMƆ: Biblia lɛ tsɔɔ akɛ Nyɔŋmɔ ‘jwɛŋmɔ lɛ, anyɛɛɛ mli atao,’ ejaakɛ esusumɔi anɔ kwɔ kwraa fe wɔnɔ lɛ. (Yesaia 40:28; 55:9) No hewɔ lɛ, Biblia lɛ bi akɛ: “Namɔ ebale Yehowa jwɛŋmɔ, ní eeetsɔɔ lɛ nii?”—1 Korintobii 2:16.\nBɔ ni onáa he sɛɛ: Nyɔŋmɔ nyɛɔ eboɔ mɛi akpekpei abɔ asɔlemɔi atoi yɛ be kome too mli. (Lala 65:3) Ni kɛ́ afilimata kome po gbee shikpɔŋ lɛ, ele. Ani nibii baanyɛ ayi Nyɔŋmɔ jwɛŋmɔ mli obɔ ni no hewɔ lɛ ejwɛŋmɔ baaje onɔ ni eboŋ osɔlemɔi atoi? Dabi, ejaakɛ ejwɛŋmɔ lɛ husu bɛ he. Nɔ ni fe fɛɛ lɛ, Biblia lɛ kɛɔ akɛ, ‘ojara wa fe afilimatai babaoo’ kɛhã lɛ.—Mateo 10:29, 31.\nGBƐI NI NYƆŊMƆ TSƆƆ NƆ EFEƆ NII: Biblia lɛ tsɔɔ akɛ, gbɔmɔ nyɛŋ ‘ena nitsumɔ ni Nyɔŋmɔ tsuɔ kɛjɛɔ shishijee kɛyaa naagbee lɛ.’ (Jajelɔ 3:11) Enɛ tsɔɔ akɛ, wɔnyɛŋ wɔle nibii fɛɛ ni kɔɔ Nyɔŋmɔ he lɛ kɔkɔɔkɔ. Anyɛɛɛ nilee ni yɔɔ gbɛ ni Nyɔŋmɔ tsɔɔ nɔ efeɔ nii lɛ mli lɛ “sɛɛ mo aja.” (Romabii 11:33) Kɛ̃lɛ, Nyɔŋmɔ miisumɔ ni ehã mɛi ni miisumɔ ni amɛsa ehiɛ lɛ ale gbɛ ni etsɔɔ nɔ efeɔ enii.—Amos 3:7.\nAnyɛŋ ale, asusu, loo anu bei abɔ ni Bɔlɔ lɛ kɛhi shi, bɔ ni ejwɛŋmɔ mli kwɔ hã, kɛ bɔ ni enilee lɛ fa hã lɛ shishi kɔkɔɔkɔ\nBɔ ni onáa he sɛɛ: Kɛ́ okaseɔ Biblia lɛ daa lɛ, obaaya nɔ ole Nyɔŋmɔ he nii ni obaale gbɛ ni etsɔɔ nɔ efeɔ nii hu. Enɛ tsɔɔ akɛ wɔbaanyɛ wɔtsi wɔbɛŋkɛ wɔŋwɛi Tsɛ lɛ kpaakpa kɛya naanɔ.\nNibii ni Obaanyɛ Ole\nEyɛ mli akɛ wɔnyɛŋ wɔle nibii komɛi ni kɔɔ Nyɔŋmɔ he moŋ, shi no etsɔɔ akɛ wɔnyɛŋ wɔle lɛ kɔkɔɔkɔ. Saji babaoo yɛ Biblia lɛ mli ni hãa wɔleɔ Nyɔŋmɔ jogbaŋŋ. Susumɔ nɔkwɛmɔnii komɛi ahe:\nNYƆŊMƆ GBƐ́I: Biblia lɛ hãa wɔleɔ akɛ Nyɔŋmɔ ehã lɛ diɛŋtsɛ ehe gbɛ́i. Ekɛɔ akɛ: “Mi ji Yehowa, migbɛi ji no.” Nyɔŋmɔ gbɛ́i lɛ jeɔ kpo shii 7,000 sɔŋŋ yɛ Biblia lɛ mli, ni efa fe gbɛ́i fɛɛ gbɛ́i ni yɔɔ Biblia lɛ mli.—Yesaia 42:8.\nBɔ ni onáa he sɛɛ: Yesu wie yɛ esɔlemɔ he nɔkwɛmɔnɔ lɛ mli akɛ: “Wɔ-Tsɛ ni yɔɔ ŋwɛi, ogbɛ́i lɛ he atse.” (Mateo 6:9) Ani bo hu obaanyɛ okɛ Nyɔŋmɔ gbɛ́i lɛ atsu ni kɛ́ oosɔle? Yehowa miisumɔ ni ehere mɔ fɛɛ mɔ ni feɔ nibii ni tsɔɔ akɛ eyɛ bulɛ kɛhã egbɛ́i lɛ yiwala.—Romabii 10:13.\nNYƆŊMƆ SHIHILƐHE: Biblia lɛ tsɔɔ akɛ shihilɛhei enyɔ yɔɔ—shikpɔŋ lɛ, he ni adesai yɔɔ lɛ, kɛ ŋwɛi he ni mumɔŋ bɔɔ nii ni yɔɔ mumɔŋ gbɔmɔtsei lɛ yɔɔ lɛ. (Yohane 8:23; 1 Korintobii 15:44) Bei pii lɛ, akɛ wiemɔ ni ji “ŋwɛi” lɛ tsuɔ nii yɛ Biblia lɛ mli kɛdamɔɔ shi kɛhãa mumɔŋ bɔɔ nii ashihilɛhe. “Ŋwɛi” nɛɛ ji Bɔlɔ lɛ ‘shihilɛhe’ lɛ.—1 Maŋtsɛmɛi 8:43.\nBɔ ni onáa he sɛɛ: Oleɔ mɔ pɔtɛɛ ni Nyɔŋmɔ ji. Bɔlɔ lɛ jeee hewalɛ ko ni aleee ni yɔɔ he fɛɛ he ni hiɔ nɔ fɛɛ nɔ mli. Yehowa ji Mɔ ko ni yɔɔ diɛŋtsɛ ni yɔɔ he ko diɛŋtsɛ. Ni “ateee bɔɔ nɔ ko yɛ ehiɛ.”—Hebribii 4:13.\nNYƆŊMƆ SUI: Biblia lɛ tsɔɔ akɛ Yehowa yɛ sui ni hãa anyɛɔ abɛŋkɛɔ lɛ. “Nyɔŋmɔ lɛ, suɔmɔ ji lɛ.” (1 Yohane 4:8) Emaleee kɔkɔɔkɔ. (Tito 1:2) Ekwɛɛɛ hiɛiaŋ, enaa mɔbɔ, emusuŋ tsɔɔ lɛ, ni emli fuuu mra. (2 Mose 34:6; Bɔfoi 10:34) Ekolɛ ebaafee mɛi babaoo naakpɛɛ akɛ Bɔlɔ lɛ miisumɔ ni ekɛ mɛi ni yɔɔ bulɛ kɛhã lɛ lɛ abɔ “naanyo.”—Lala 25:14, Ga Biblia hee.\nBɔ ni onáa he sɛɛ: Obaanyɛ otsɔ Yehowa naanyo. (Yakobo 2:23) Kɛkɛ lɛ, kɛ́ oná ole Yehowa sui lɛ, obaanyɛ onu Biblia mli saji lɛ ashishi jogbaŋŋ.\nBiblia lɛ hãa wɔleɔ mɔ pɔtɛɛ ni Yehowa Nyɔŋmɔ ji. Ejeee mɔ ko ni anyɛŋ ale lɛ. Anɔkwa, Bɔlɔ lɛ miisumɔ ni ole lɛ. Ewiemɔ ni ji Biblia lɛ woɔ wɔ shi akɛ: ‘Kɛji otao lɛ lɛ, eeehã ona lɛ.’ (1 Kronika 28:9) Kanemɔ Biblia mli saji ni ojwɛŋ nɔ koni onyɛ ole Nyɔŋmɔ. Kɛ́ ofee nakai lɛ, Biblia lɛ woɔ bo shi akɛ, Nyɔŋmɔ ‘baatsi ebɛŋkɛ bo.’—Yakobo 4:8.\nKɛ́ okane Biblia lɛ ni okase lɛ, obaale nibii hei ni kɔɔ Nyɔŋmɔ kɛ egbɛi lɛ ahe be fɛɛ be lɛ\nEkolɛ obaabi ohe okɛ, ‘Akɛni minyɛɛɛ male nɔ fɛɛ nɔ ni kɔɔ Bɔlɔ lɛ he hewɔ lɛ, te mafee tɛŋŋ matsɔ enaanyo lɛ?’ Susumɔ enɛ he okwɛ: Ani eji doo akɛ mɔ ko ni naanyo ji datrɛfonyo ni feɔ opireshɛŋ lɛ hu afee datrɛfonyo? Dabida! Datrɛfonyo ni feɔ opireshɛŋ lɛ naanyo lɛ baanyɛ afee mɔ ko ni tsuɔ nitsumɔ kroko kwraa. Kɛ̃lɛ, amɛbaanyɛ amɛtsɔmɔ nanemɛi kpaakpa. Nɔ ni he hiaa titri ji, ni datrɛfonyo lɛ naanyo lɛ baale esui kɛ nibii ni esumɔɔ kɛ nibii ni esumɔɔɔ. Nakai nɔŋŋ obaanyɛ otsɔ Biblia lɛ nɔ ole mɔ pɔtɛɛ ni Yehowa ji—ni enɛ ji nɔ tuuntu ni he hiaa ni ole koni naanyobɔɔ ahi okɛ lɛ teŋ.\nJeee nibii fioo komɛi pɛ Biblia lɛ kɛɔ wɔ yɛ Bɔlɔ lɛ he, moŋ lɛ, ehãa wɔleɔ nibii ni he hiaa koni wɔnyɛ wɔle Nyɔŋmɔ jogbaŋŋ. Ani obaasumɔ ni ole Yehowa Nyɔŋmɔ he nii babaoo? Yehowa Odasefoi kɛ mɛi kaseɔ Biblia lɛ ni amɛheee shika. Wɔmiifɔ̃ bo nine ni ona Odasefoi ni yɔɔ he ni oyɔɔ lɛ, loo oya wɔwɛbsaiti lɛ nɔ, yɛ www.jw.org/gaa.\nNyɔŋmɔ Miitao Egbala bo kɛba Eŋɔɔ\nNi kɛ́ oheɔ Nyɔŋmɔ nɔ oyeɔ, shi onuuu he akɛ obɛŋkɛ lɛ hu?\nMɛni hãa mɛi babaoo náa susumɔ akɛ Bɔlɔ ko yɛ?\nAni Nyɔŋmɔ bɔ adesai, aloo amɛjɛ kooloi amli?\nKɛmaje Mɔ Ko Kɛmaje Mɔ Ko Ani Wɔbaanyɛ Wɔle Mɔ Tuuntu ni Nyɔŋmɔ Ji?\nKɛmaje Mɔ Ko Kɛmaje Mɔ Ko BUU-MƆƆ Ani Sɛɛnamɔ ko yɛ He Akɛ Abaasɔle?


Mɛni Hewɔ Esa akɛ Okpoo Bɔ ni Adafitswaa Nibii Hãa Anaa Mɛi Lɛ? | Oblahii kɛ Oblayei Biɔ Akɛ\nTe adafitswaa nibii hãa anaa mɛi tɛŋŋ?\nKwɛmɔ wiemɔi nɛɛ, koni no sɛɛ lɛ ohã sanebimɔi ni nyiɛ sɛɛ lɛ ahetoo.\nEyeɔ mla nɔ\nEbaa ejeŋ jogbaŋŋ\nKɛ́ okwɛ vidio, TV, aloo okwɛ magazin mli lɛ, bei pii lɛ, te sui nɛɛ ateŋ nɔ ni akɛtsɔɔ bɔ ni oblayei lɛ ji lɛ?\nTe wiemɔi nɛɛ ateŋ nɔ ni obaasumɔ ni akɛle bo lɛ?\nEkã shi faŋŋ akɛ, hetoo ni okɛhã klɛŋklɛŋ sanebimɔ lɛ jɛ fã 1 lɛ mli, ni hetoo ni okɛhã sanebimɔ ni enyɔ lɛ jɛ fã 2 lɛ mli. Kɛ́ nakai ji ohetoo lɛ, no tsɔɔ akɛ oosumɔ ni ofee oblayoo kpakpa fe bɔ ni adafitswaa nibii hãa anaa oblayei lɛ—ni jeee okome pɛ! Hã wɔkwɛ nɔ hewɔ.\n“Vidioi komɛi ni ajieɔ lɛ hãa asusuɔ akɛ, kɛ́ akɛɛ oblayoo lɛ, belɛ eji atuatselɔ ni bɛ jeŋba. Ehãa efeɔ tamɔ nɔ ni oblayei fɛɛ yeee anɔkwa, ni bɔ ni mɛi naa wɔ lɛ ji nɔ titri ni he hiaa wɔ, ni wɔsumɔɔ ni wɔwo saji ahe.”—Erin.\n“Oblayei ni wɔnaa yɛ vidioi kɛ TV anɔ lɛ sumɔɔ ni amɛgbala mɛi ajwɛŋmɔ kɛba amɛnɔ, ni nɔ ni amɛsusuɔ he pɛ ji bɔ ni amɛgbɔmɔtsei yɔɔ hã, amɛhesaamɔ, gbɛihemɔ kɛ hii asaneyeli.”—Natalie\n“Bei pii lɛ, wɔnaa oblayei nɛɛ akɛ amɛmiinu dãa, amɛkɛ hii miiná bɔlɛ loo amɛmiitse amɛfɔlɔi ahiɛ atua. Kɛ́ afeee oblayoo ko shɛɛwaga lɛ, ahãa efeɔ tamɔ mɔ ɔsofomami.”—Maria.\nBi ohe akɛ: ‘Ani mihesaamɔ, minifeemɔ, kɛ miwiemɔ hãa anaa mɔ ni miji diɛŋtsɛ, aloo miikase bɔ ni minaa mɛi yɛ adafitswaa nibii amli lɛ kɛkɛ?’\nMɛi pii susuɔ akɛ amɛmiikɔ amɛ diɛŋtsɛ amɛshihilɛ gbɛ, tsɛbelɛ amɛmiikase mɛi ni amɛnaa yɛ adafitswaa nibii amli lɛ anifeemɔi moŋ. Oblayoo ko ni atsɛɔ lɛ Karen lɛ wie akɛ, “Minaa nakai su lɛ yɛ minyɛmi yoo fioo lɛ he. Ekwaa efeɔ tamɔ nɔ ni he ni ejwɛŋɔ nɔŋŋ ji atadei kɛ hii. Ehiɛ kã shi, ni mile akɛ enyaa nibii krokomɛi hu ahe, shi efeɔ tamɔ ehiɛ kãaa shi, ejaakɛ esusuɔ akɛ nakai pɛ ni kɛ́ efee lɛ ebaanyɛ etamɔ ‘oblayei krokomɛi lɛ.’ Ni afii 12 pɛ eye!”\nBiblia lɛ kɛɔ akɛ: “Nyɛkahãa shihilɛ gbɛjianɔtoo nɛɛ shɔ̃a nyɛ dɔŋŋ.”—Romabii 12:2.\nBɔ ni adafitswaa nibii lɛ hãa anaa oblayei lɛ, jeee nakai ji bɔ ni oblayei fɛɛ sumɔɔ ni ana amɛ. Oblayoo ko ni eye afii 15 ni atsɛɔ lɛ Alexis lɛ wie akɛ: “Adafitswaa nibii hãa anaa oblayei tamɔ mɛi ni susuɔ amɛ pɛ amɛhe, mɛi ni susuuu nii ahe jogbaŋŋ loo mɛi ni jwɛŋmɔ esako, shi mile akɛ wɔteŋ mɛi pii ajwɛŋmɔ esa. Wɔsusuɔ hii ni he yɔɔ fɛo lɛ ahe moŋ nɛ, kɛ̃lɛ wɔyɛ nibii krokomɛi ni wɔsusuɔ he.”\nBiblia lɛ kɛɔ akɛ: “Mɛi ni edara lɛ . . . kɛ amɛsanesɛɛkɔmɔ nyɛmɔi lɛ tsuɔ nii ni no etsɔse nyɛmɔi nɛɛ ni amɛle ekpakpa kɛ efɔŋ mlikpamɔ.”—Hebribii 5:14.\nJarayelɔi ji mɛi ni náa bɔ ni anaa oblayei yɛ adafitswaa nii amli ahãa lɛ he sɛɛ—jeee nakai oblayei lɛ. Akɛni nitsumɔhei wuji—ni nitsumɔi ni feɔ woji, hesaamɔ nibii, kɔmpiutai kɛ ehenɔi, kɛ nitsumɔi ni toɔ hiɛtserɛjiemɔ he gbɛjianɔ lɛ fata he lɛ—le sɛɛnamɔi ni amɛbaanyɛ amɛná yɛ oblayei lɛ ahe hewɔ lɛ, amɛkɛ amɛhiɛ kaa amɛ po dani amɛshɛɔ afii 13. Wolo ko (12 Going on 29 ) wie akɛ: “Mɛi ni tswaa nibii ahe adafi lɛ kɛɔ akɛ, kɛ́ gbekɛbii hii kɛ yei ni nako afii 13 lɛ bɛ atadei kɛ ehenɔi, kuɛnii kɛ nineshi nii, hiɛsaamɔ nibii, kɛ mobail foŋ kɛ ehenɔi lɛ ni eba lɛ eko lɛ, mɛi babaoo sumɔŋ amɛsane. Gbekɛbii hii kɛ yei ni nako afii 13 lɛ naa jarayeli nibii ni náa mɛi ajwɛŋmɔi anɔ hewalɛ ni atswaa he adafi lɛ yɛ be kɛ beaŋ lɛ, dani amɛbaleɔ nɔ ni eji po.”\nBiblia lɛ kɛɔ akɛ: “Nɔ fɛɛ nɔ ni yɔɔ je lɛ mli lɛ—nɔ ni heloo lɛ shweɔ lɛ kɛ nɔ ni hiŋmɛii lɛ shweɔ lɛ kɛ nii ni mɔ yɔɔ ni ekɛshwãa lɛ—ejɛɛɛ Tsɛ lɛ mli, shi moŋ je lɛ mli ejɛ.”—1 Yohane 2:16.\nKɛhã he susumɔ: Kɛ́ osusu atadei ni eba nɔ lɛ ahe fe nine lɛ, namɔ náa hesɛɛ fe fɛɛ? Kɛ́ onu he akɛ doo lɛ esa akɛ oná mobail foŋ ni eba nɔ lɛ eko bɔ ni afee ni otipɛŋfoi lɛ asumɔ osane lɛ, namɔ baaná he sɛɛ? Mɛni kã jarayelɔi atsui nɔ fe fɛɛ—ohilɛkɛhãmɔ aloo amɛhilɛkɛhãmɔ?\nKwɛmɔ jogbaŋŋ koni okakase oblayei ni onaa yɛ adafitswaa nibii amli lɛ. Be ni odaa lɛ, obaaná nyɛmɔ ni baahã okwɛ nii kɛya shɔŋŋ, shi jeee hiɛaŋhiɛaŋ. Okɛ nakai nyɛmɔ lɛ atsu nii kɛsusu bɔ ni oblayei ni onaa amɛ yɛ adafitswaa nibii amli lɛ baanyɛ aná onɔ hewalɛ ahã lɛ he okwɛ. Oblayoo ko ni atsɛɔ lɛ Alana ni eye afii 14 lɛ wie akɛ: “Adafitswaa nibii hãa anaa akɛ kɛ́ akɛɛ oblayoo lɛ, lɛ ji mɔ ko ni nyaa nibii ni akɛsaa hiɛ lɛ ahe, shi jeee atade ni ebaawo, ni oblayei pii yɔseko akɛ nibii nɛɛ hãaa amɛhe afee fɛo—ewoɔ amɛhe taŋ.”\nOkɛ otii ni baawa bo ni otsɔ mɔ ni osumɔɔ ni otsɔ lɛ amamɔ ohiɛ. Ákɛ nɔkwɛmɔnɔ lɛ, susumɔ sui ni ona yɛ akrabatsa ni yɔɔ shishijee gbɛ lɛ mli lɛ ahe okwɛ—sui ni obaasumɔ ni akɛle bo. Mɛni hewɔ okaseee sui nɛɛ amrɔ nɛɛ, aloo oya nɔ ojie amɛ kpo babaoo fe tsutsu lɛ. Biblia lɛ kɛɔ akɛ: ‘Nyɛwoa subaŋ hee lɛ ní atsɔɔ nilee krɔŋŋ nɔ ahãa efeɔ ehee daa yɛ mɔ ni bɔ lɛ lɛ henɔ lɛ naa’—jeee yɛ nɔ ni mɛi ni tswaa nibii ahe adafi lɛ jieɔ yi lɛ naa.—Kolosebii 3:10.\nKasemɔ mɛi ni feɔ nɔkwɛmɔnɔ kpakpa. Obaanyɛ oná eko yɛ oweku lɛ mli tamɔ, omami aloo onyɛkwɛ̃ ko nɛkɛ. Ekomɛi hu ji onanemɛi yei ni edara aloo mɔ ko ni ole ni eda yɛ afii amli. Yehowa odasefoi yɛ yei babaoo yɛ amɛsafoi lɛ amli ni feɔ nɔkwɛmɔnɔ kpakpa ni amɛbaanyɛ amɛkase amɛ.—Tito 2:3-5.\nŊaawoo: Okɛ wolo ni ji, Kasemɔ Amɛhemɔkɛyeli Lɛ atsu nii kɛkase yei kpakpai ni Biblia lɛ wieɔ amɛhe lɛ ekomɛi ahe saji, yei nɛɛ ekomɛi ji, Rut, Hana, Abigail, Ester, Maria, kɛ Marta. Yehowa Odasefoi ji mɛi ni fee Kasemɔ Amɛhemɔkɛyeli Lɛ, ni eyɛ www.jw.org lɛ nɔ.\n“Yoo kpakpa le mɔ ni eji, ni eyɛ bɔ ni ehewolo yɔɔ lɛ he miishɛɛ. Eyɛ bulɛ kɛhã ehe. Nɔ ni mitaoɔ matsɔɔ ji akɛ, yoo kpakpa le akɛ ehe fɛo.”—Hadassa.\n“Oblayoo ni hiɛ kã shi lɛ, yɛ bulɛ kɛhã ehe. Eji mɔ ko ni kɛ́ eyɛ mɛi ateŋ lɛ, efeee enii kɛgbala amɛjwɛŋmɔ kɛba enɔ. Ni kɛ́ mɛi ajwɛŋmɔ ba enɔ lɛ, ehãaa eyitso afuu.”—Marissa.\nKɛ́ obɛ bɔ ni ogbɔmɔtso lɛ yɔɔ lɛ he miishɛɛ lɛ, te obaafee tɛŋŋ oná jwɛŋmɔ ni ja yɛ he lɛ?


KANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Blɔfo Bulgaria Cambodia Catalan Cebuano Chichewa Chile Mumuii Awiemɔ Chin (Hakha) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatia Czech Dangme Denmark Drehu Dutch Efik Estonia Ewe Fiji Finland Fon French Ga Georgia Germany Germany Mumuii Awiemɔ Guarani Gun Haitian Creole Hausa Hebri Hela Hiligaynon Hindi Hmong (White) Hungary Iban Ibanag Iceland Igbo Iloko Indonesia Isoko Italia Japan Javanese Kabiye Kabuverdianu Kachin Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuania Luganda Lunda Luo Luvale Macedonia Malagasy Malay Malayalam Malta Mam Mambwe-Lungu Mauritia Creole Maya Mbunda Mizo Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niue Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Paraguay Mumuii Awiemɔ Persia Peru Mumuii Awiemɔ Pohnpei Poland Poland Mumuii Awiemɔ Portugal (Portugal) Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenia Solomon Islands Pidgin Spania Spania Mumuii Awiemɔ Sranantongo Swahili Swahili (Congo) Swati Sweden Swedish Mumuii Awiemɔ Tagalog Tahiti Tamil Tatar Tetun Dili Thailand Tigrinya Tiv Tojolabal Tok Pisin Tonga Tshiluba Tsonga Turkey Twi Tzotzil Ukrain Umbundu Urdu Urhobo Venda Vietnam Wallis Waray-Waray Wayuunaiki Welsh Xhosa Yoruba Zande Zulu\nMikɛ miŋa, Tabitha, yɛ shiɛmɔ nitsumɔ lɛ mli\nMɔ ni gba ji Andreas Golec\nBE NI AFƆ LƐ: AFI 1974\nMAŊ NƆ NI EJƐ: GERMAN DEMOCRATIC REPUBLIC\nMƆ NI EJI TSUTSU: EHEEE EYEEE AKƐ NYƆŊMƆ YƐ\nAfɔ mi yɛ akrowa ko yɛ Saxony, yɛ maŋ ni kulɛ ale lɛ akɛ German Democratic Republic (GDR) lɛ mli. No mli lɛ, wɔyɛ miishɛɛ yɛ shĩa ni wɔsumɔɔ wɔhe waa. Mifɔlɔi tsɔse mi ni maba mijeŋ jogbaŋŋ. No mli lɛ, GDR nɔyeli ji Komunist nɔyeli, ni tsɔɔ akɛ amɛheɔ amɛyeɔ akɛ esa akɛ adesai fɛɛ aye egbɔ, no hewɔ lɛ yɛ mɛi ni yɔɔ Saxony lɛ agbɛfaŋ lɛ, jamɔ he ehiaaa kwraa. Ni migbɛfaŋ lɛ, no mli lɛ miheee miyeee akɛ Nyɔŋmɔ yɛ. Kɛjɛ migbekɛbiiashi kɛyashi miná afii 18 lɛ, nibii enyɔ ni ná mishihilɛ nɔ hewalɛ waa ji, Komunistbii lɛ asusumɔ, kɛ susumɔ ni mɛi hiɛ akɛ Nyɔŋmɔ bɛ lɛ.\nMibanya Komunistbii asusumɔ lɛ he waa, ejaakɛ no mli lɛ, misumɔɔ amɛsusumɔ akɛ adesai fɛɛ yeɔ egbɔ lɛ waa. Agbɛnɛ hu miná susumɔ akɛ, esa akɛ aja nɔ fɛɛ nɔ pɛpɛɛpɛ ahã mɔ fɛɛ mɔ, koni ekaba lɛ akɛ be ni mɛi komɛi ená nii kpɔtɔɔ lɛ, mɛi komɛi miiye ohia futaa. No hewɔ lɛ, mikɛ mihe wo Komunist oblahii akɛ oblayei akuu lɛ mli vii diɛŋtsɛ. Be ni miye afii 14 lɛ, mikɛ mibe babaoo tsu nii kɛkwɛ koni maŋ lɛ mli atse; mikɛ woji ni asumɔɔɔ dɔŋŋ lɛ feɔ nibii ni abaaná he sɛɛ. Onukpai ni yɔɔ wɔkrowa lɛ ahiɛ sɔ mimɔdɛŋbɔɔ lɛ aahu akɛ amɛjuro mi. No beiaŋ lɛ midako moŋ, shi minyɛɔ mikɛ GDR maŋ hiɛnyiɛlɔi lɛ sharaa. Enɛɛmɛi hã misusu akɛ gbɛ ni mikɔ lɛ nɔ bɛ, ni akɛ, magba mli wɔsɛɛ.\nShi etsɛɛɛ ni mihiɛnɔkamɔ lɛ tsɔ ebu shi. Yɛ afi 1989 lɛ, akumɔ Berlin Wall lɛ, ni ji gbogbo ni atswa kɛja Germany maŋ lɛ mli enyɔ lɛ, ni agu Komunist nɔyeli ni yɔɔ jɛmɛ gbɛ niiaŋ lɛ hu. Nibii ni akpaaa gbɛ nɛɛ eko nyiɛ eko sɛɛ. Etsɛɛɛ ni miyɔse akɛ asomoaŋ jalɛ sane ni ayeee ebu yɛ GDR. Akɛ nɔkwɛmɔnɔ lɛ, abuuu mɛi ni fiii Komunist gbɛjianɔtoo lɛ sɛɛ lɛ ahãaa nɔ ko. Kɛ́ okwɛ lɛ, ani esa akɛ eba lɛ nakai? Jeee wɔ Komunistbii lɛ nɔŋŋ wɔkɛɛ mɔ fɛɛ mɔ yeɔ egbɔ lɛ? Ani no mli lɛ, Komunist ji yiŋsusumɔ ko kɛkɛ? Mihao waa diɛŋtsɛ.\nNo hewɔ lɛ, mitsake otii ni mikɛmamɔ mihiɛ lɛ, ni mikɛ mihe wo lala kɛ nitɛŋmɔ mli. Akɛni miná hegbɛ mitee lala kasemɔ skul kɛshɛ shɔŋŋ, ni kulɛ manyɛ matsa nɔ kɛya yunivɛsiti hewɔ lɛ, mifee mijwɛŋmɔ akɛ matsɔ lalafolɔ kɛ nitɛŋlɔ. Nɔ kroko hu ji akɛ, mishɛ tsɔsemɔ kpakpa ni akɛhã mi be ni midaa lɛ mifɔ̃. Nɔ ni he bahia mi agbɛnɛ ji, mihiɛ shwɛmɔ kɛ jɔlemɛi babaoo kɛnyiɛmɔ. Shi lala, nitɛŋmɔ, kɛ ŋɔɔmɔyeli lɛ hu eyanyɛɛɛ minaagbai lɛ ahe nii amɛtsu. Mfonirii srɔtoi ni mitɛŋ lɛ po tsɔɔ akɛ gbeyei ko yɛ mimli. Mɛɛ hiɛnɔkamɔ yɔɔ kɛhã wɔsɛɛ? Ni mɛni hewɔ wɔyɔɔ wala mli?\nBe ni miná sanebimɔi nɛɛ ahetoo lɛ, minaa kpɛ mihe naakpa. Gbi ko gbɛkɛ be ni wɔyɔɔ skul lɛ, miyata skulbii komɛi ni miigba wɔ sɛɛ be he sane lɛ amasɛi. No mli lɛ, oblayoo ko fata mɛi nɛɛ ahe ni atsɛɔ lɛ Mandy, * eji Yehowa Odasefonyo. Oblayoo nɛɛ wo mi ŋaa waa nakai gbɛkɛ lɛ. Ekɛɛ mi akɛ: “Andreas, kɛ́ ootao oná sanebimɔi ni kɔɔ shihilɛ kɛ wɔ sɛɛ be he lɛ ahetoo lɛ, no lɛ esa akɛ okane Biblia lɛ jogbaŋŋ.”\nBe ni ekɛɛ mi nakai lɛ, miyiŋ etɛ̃ɛɛ mi, kɛ̃lɛ mikpɛ mli akɛ makane Biblia lɛ. Mandy hã mikane Daniel yitso 2 lɛ, ni nɔ ni mikane yɛ jɛmɛ lɛ hã minaa kpɛ mihe waa. Gbalɛ nɛɛ tsɔɔ jeŋ hewalɛi kɛ nɔyelii ni baaná je lɛ nɔ hewalɛ waa kɛbashi wɔbei nɛɛ amli. Mandy tsɔɔ mi Biblia mli gbalɛi komɛi hu ni kɔɔ wɔ sɛɛ he. Mibayɔse akɛ miiná misanebimɔi lɛ ahetoo agbɛnɛ! Shi namɔ ŋmala nakai gbalɛi lɛ, ni namɔ kwraa baawie nɔ ko ni kɔɔ wɔ sɛɛ he ni eba mli nyɔŋma shiishi? Ani eeenyɛ eba lɛ akɛ asomoaŋ Nyɔŋmɔ yɛ ni mileee?\nMandy to gbɛjianɔ, ni nuu ko ni atsɛɔ lɛ Horst, kɛ eŋa Angelika, ni amɛji Yehowa Odasefoi lɛ ye amɛbua mi ni minu Nyɔŋmɔ Wiemɔ lɛ shishi jogbaŋŋ. Etsɛɛɛ ni mibayɔse akɛ Yehowa Odasefoi pɛ ji jamɔ ni fɔɔ Nyɔŋmɔ gbɛ́i Yehowa lɛ kɛnitsumɔ, ni amɛgbalaa mɛi ajwɛŋmɔ kɛyaa gbɛ́i lɛ nɔ hu. (Lala 83:19; Mateo 6:9) Mibaná mile akɛ Yehowa Nyɔŋmɔ eto gbɛjianɔ ni baahã adesai ahi shi kɛya naanɔ yɛ shikpɔŋ ni afee lɛ paradeiso nɔ. Lala 37:9 lɛ kɛɔ akɛ: “Mɛi ni kwɛɔ Yehowa gbɛ lɛ, shikpɔŋ lɛ aaatsɔ amɛnɔ.” Ŋmalɛ nɛɛ hã mina akɛ hegbɛ nɛɛ yɛ kɛhã mɛi fɛɛ ni bɔɔ mɔdɛŋ amɛhiɔ shi yɛ gbɛtsɔɔmɔi ni Nyɔŋmɔ kɛhã yɛ Biblia lɛ mli, ni kɔɔ jeŋba he lɛ anaa lɛ.\nKɛ̃lɛ, miyanáaa lɛ mlɛo kwraa akɛ matsake mishihilɛ koni mahi shi bɔ ni kɛ Biblia lɛ kpãa gbee. Miye omanye waa yɛ milalafoo kɛ nitɛŋmɔ nitsumɔ lɛ mli, ni no hã miná henɔwomɔ su ko, no hewɔ lɛ, ehe bahia ni klɛŋklɛŋ lɛ makase heshibaa. Kɛfata he lɛ, ebawa kɛhã mi akɛ makwa mijeŋba sha lɛ. Mihiɛ sɔɔ bɔ ni Yehowa jieɔ tsuishitoo, mɔbɔnalɛ, kɛ niiashishinumɔ kpo etsɔɔ mɛi fɛɛ ni bɔɔ mɔdɛŋ akɛ amɛbaahi shi yɛ Biblia tsɔɔmɔi anaa lɛ!\nKɛjɛ migbekɛbiiashi kɛyashi miná afii 18 lɛ, Komunistbii asusumɔ kɛ susumɔ ni mɛi hiɛ akɛ Nyɔŋmɔ bɛ lɛ hé mitsui; kɛjɛ no nɔ kɛbaa nɛɛ, Biblia lɛ etee nɔ eetsake mishihilɛ. Nibii ni mikase lɛ hã mikpa yeyeeyefeemɔ yɛ wɔsɛɛ he, ni mibaná shihilɛ kpakpa. Yɛ afi 1993 lɛ, abaptisi mi ni mibatsɔ Yehowa Odasefonyo, ni yɛ afi 2000 lɛ, mikɛ oblayoo ko ni atsɛɔ lɛ Tabitha, ni lɛ hu eji Yehowa Odasefonyo ni yɔɔ ekãa lɛ bote gbãla mli. Wɔkɛ be babaoo shiɛ kɛye wɔbua mɛi koni amɛbale Biblia lɛ. Mɛi ni wɔshiɛ wɔhã lɛ ekomɛi ji mɛi ni amɛ hu Komunist susumɔ kɛ susumɔ akɛ Nyɔŋmɔ bɛ lɛ ená amɛnɔ hewalɛ. Kɛ́ minyɛ mitsɔɔ amɛ bɔ ni amɛbafee amɛle Yehowa lɛ, mitsui nyɔɔ mimli waa.\nBe ni mikɛ Yehowa Odasefoi lɛ bɔi bɔɔ klɛŋklɛŋ kwraa lɛ, mifɔlɔi atsui fã waa diɛŋtsɛ. Shi kɛjɛ no sɛɛ lɛ, amɛna akɛ Odasefoi lɛ ni mikɛbɔɔ lɛ ehã mitsake mishihilɛ ni mitsɔ gbɔmɔ kpakpa. Miishɛɛ sane ji akɛ, amrɔ nɛɛ, amɛkaneɔ Biblia lɛ ni amɛyaa Kristofoi akpee ni Yehowa Odasefoi lɛ feɔ lɛ eko.\nMikɛ Tabitha gbãla lɛ esɔ waa diɛŋtsɛ, ejaakɛ wɔbɔɔ mɔdɛŋ wɔkɛ ŋaawoo ni yɔɔ Biblia lɛ mli kɛhã gbalashihilɛ mli hefatalɔi lɛ tsuɔ nii. Akɛ nɔkwɛmɔnɔ lɛ, wɔkɛ ŋaawoo ni kɔɔ bɔ ni esa akɛ gbalashihilɛ mli hefatalɔi aye amɛhe anɔkwa lɛ tsuɔ nii, ni enɛ ewaje wɔgbalashihilɛ lɛ.—Hebribii 13:4.\nAmrɔ nɛɛ, misheee shihilɛ lɛ gbeyei, ni miyeee mitsui hu yɛ wɔ sɛɛ he. Minuɔ he akɛ mifata jeŋ muu fɛɛ weku agbo ko he, mikɛ emli bii hiɛ hemɔkɛyeli kome, ni miishɛɛ kɛ ekomefeemɔ yɛ wɔteŋ. Yɛ weku nɛɛ mli lɛ, mɔ ko enaaa ehe akɛ enɔ kwɔ fe mɔ kroko. Nakai ji bɔ ni mikpaa gbɛ akɛ ahi shi, ni mishwe enɛ miwala bei abɔ fɛɛ.\n^ kk. 12 Atsake gbɛ́i lɛ.\nKɛmaje Mɔ Ko Kɛmaje Mɔ Ko Kulɛ Miheee Miyeee Akɛ Nyɔŋmɔ Yɛ


Awo Yehowa Odasefoi Tsuŋ Yɛ Russia Yɛ Amɛhemɔkɛyeli Lɛ Hewɔ\nKANEMƆ YƐ Afrikaans Albania Armenia Azerbaijani Blɔfo Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Ewe Fiji Finland French Ga Georgia Germany Hausa Hela Hiligaynon Hungary Iban Iloko Indonesia Italia Japan Kinyarwanda Kirghiz Kirundi Korea Lingala Lithuania Malagasy Myanmar Norway Poland Portugal (Portugal) Portuguese (Brazil) Romania Russia Serbia (Roma) Serbian (Cyrillic) Sinhala Slovak Slovenia Spania Swahili Sweden Tagalog Thailand Turkey Twi Ukrain Vietnam Xhosa Yoruba\nAwo Amɛ Tsuŋ Yɛ Amɛhemɔkɛyeli Lɛ Hewɔ\nRussia nɔyeli lɛ kã he amɛmiiwa Yehowa Odasefoi ayi, ni nɔ ni amɛfeɔ lɛ tamɔ nɔ ni amɛfee yɛ Soviet Union beiaŋ lɛ pɛpɛɛpɛ. Be ni shɛɔ February 18, 2019 lɛ, awo Odasefoi 26 tsuŋ be ni ayeko amɛ sane, atsĩ mɛi 26 naa yɛ amɛ diɛŋtsɛ amɛshĩai, ni aŋmɛɛɛ mɛi 46 hu gbɛ ni amɛshi amɛmaŋ lɛ nɔ kɛya maŋ kroko nɔ yɛ Russia. Afolɔ amɛ fɛɛ amɛnaa akɛ amɛtse kuu ko ni feɔ yiwalɛ nii, loo amɛkɛ amɛhe edɔmɔ kuu lɛ, loo amɛkɛ amɛshika miifĩ nakai kuu lɛ sɛɛ. Amrɔ nɛɛ aata Odasefoi aaafee 140 adaaŋ akɛ abaaná amɛhe sane ko lo.\nJuly 2018 lɛ, Omsk onukpai lɛ wo Odasefonyo yoo ko tsuŋ be ni ayeko esane, no ji klɛŋklɛŋ kwraa ni awo yoo tsuŋ nakai, ni enɛ baafee naagba waa. Eyɛ mli akɛ ajie lɛ ni amrɔ nɛɛ atsĩ enaa yɛ lɛ diɛŋtsɛ eshĩa moŋ, shi nyɔji fioo komɛi asɛɛ yɛ October 2018 mli lɛ, polisifoi ni yɔɔ Sychevka maŋ lɛ mli lɛ mɔmɔ Yehowa Odasefoi yei enyɔ krokomɛi. Amɛyɛ tsuŋwoohe lolo ni ayeko amɛsane, ni akpɛ mli akɛ ajieŋ amɛ kɛyashi May 19, 2019.\nMaŋ onukpai lɛ ka akɛ amɛbaadamɔ sane ni aye yɛ April 2017 ashi Odasefoi lɛ ni atsĩ amɛnaa lɛ, kɛ maŋ lɛ mla ko (Article 282) ni akɛkojoɔ ojotswalɔi, shi amɛtsɔ hiɛ amɛbu shi lɛ nɔ amɛjie amɛnaa. Shi yɛ anɔkwale mli lɛ, amɛmiigbala Yehowa Odasefoi lɛ atoi yɛ amɛjamɔ ni bɛ basabasa lɛ hewɔ. Kɛ́ aye mɛi ni amɔmɔ nɛɛ sane ni amɛye fɔ lɛ, no lɛ, abaawo amɛteŋ mɛi komɛi Tsuŋ afii nyɔŋma sɔŋŋ.\nKɛjɛ February 2018 kɛbaa nɛɛ, polisifoi kɛ amɛhenɔi lɛ tsɔɔ gbɛ pɔtɛɛ ko nɔ amɛmɔmɔɔ Yehowa Odasefoi ni amɛwoɔ amɛ tsuŋ. Polisifoi ni hiɛ tui jwaa Odasefoi ashĩai ni amɛboteɔ mli, ni bei pii lɛ amɛkɛ tui lɛ yamamɔɔ shĩabii lɛ ahiɛ—gbekɛbii kɛ mɛi ni egbɔlɔ fɛɛ fata he—ni amɛnyɛɔ amɛnɔ koni amɛkamɔ shikpɔŋ. Polisifoi nɛɛ gbɛlɛɔ Odasefoi lɛ atsũi lɛ amli, ni amɛloɔ amɛnibii kɛyaa, ni amɛkɛ amɛteŋ mɛi komɛi yaa amɛyawoɔ amɛ tsuŋ be ni amɛta amɛdaaŋ sɛɛ. Mɛi ni taa Odasefoi lɛ adaaŋ lɛ folɔɔ amɛteŋ mɛi komɛi anaa akɛ amɛkɛ amɛhe miiwo yiwalɛ nifeemɔi amli, kɛkɛ lɛ amɛbi koni saneyelihe lɛ awo amɛ tsuŋ dani sɛɛ mli lɛ aye amɛ sane. Kɛ́ awo Odasefoi lɛ tsuŋ lɛ, sɛɛ mli lɛ, mɛi ni taoɔ sane lɛ mli lɛ biɔ ni saneyelihe lɛ ahã amɛya nɔ amɛhi jɛmɛ fioo, ni efɔɔ kaa akɛ saneyelihe lɛ kpɛlɛɔ amɛnibimɔ lɛ nɔ.\nFebruary 15, 2019 lɛ, sane ko ba yɛ Surgut ni ehiii kwraa, no ji akɛ polisifoi tee Odasefoi ni yɔɔ jɛmɛ lɛ ashĩai amli amɛyagbɛlɛ amɛnibii amli, ni no sɛɛ lɛ, amɛpiŋ amɛteŋ hii kpawo. Amɛjie hii nɛɛ ahe efolo, ahãaa amɛnyɛ amɛmu, akɛ nu shwie amɛpampam kɛsu amɛtsui, ayi amɛ, ni akɛ tui shilɛshilɛɛ amɛwamɔhei. Sane ni yɔɔ taŋ nɛɛ ba yɛ amralo lɛ ɔfis ko (Russian Investigative Committee) ni yɔɔ ŋwɛitsu ko nɔ yɛ Surgut lɛ. Aata Odasefoi 19 (ni yoo kome fata he) ni afolɔ amɛnaa akɛ amɛmiito yiwalɛ nifeemɔi ahe gbɛjianɔ lɛ adaaŋ. Awo hii ni apiŋ amɛ lɛ ateŋ mɛi etɛ tsuŋ be ni ayeko amɛsane.\nAwo Dennis Christensen Tsuŋ Be Ni Efeko Nɔ Ko\nBe ni akɛ nɔ ni miihe ashɛ afi sɔŋŋ eye Denmarknyo Dennis Christensen ni eye afii 46 lɛ sane yɛ saneyelihe nɔ ni fe shii 50 sɛɛ lɛ, saneyelihe lɛ bua akɛ awo lɛ tsuŋ afii ekpaa yɛ Yehowa Odasefonyo ni eji lɛ hewɔ. Yɛ February 6, 2019 lɛ, Kojolɔ Aleksey Rudnev ni sɔmɔɔ yɛ Zheleznodorozhniy District Court ni yɔɔ Oryol lɛ kane saneyelihe lɛ yiŋkpɛɛ ni tsɔɔ akɛ, awo Owula Christensen tsuŋ yɛ enaa ni afolɔ akɛ ‘eeto kuu ko ni feɔ yiwalɛ nii lɛ he gbɛjianɔ’ lɛ hewɔ, ni adamɔ Russia mla ko (Article 282.2(1)) ni akɛkojoɔ ojotswalɔi lɛ nɔ amu sane lɛ naa nakai. Elɔyafoi lɛ ebi koni akwɛ sane lɛ mli ekoŋŋ.\nYɛ May 25, 2017 lɛ, polisifoi ni jɛ Federal Security Services ni hiɛ tui kɛ tawuu nibii krokomɛi lɛ bafee basabasa yɛ Yehowa Odasefoi akpee ni amɛfeɔ lɛ daa otsi lɛ eko shishi yɛ Oryol ni amɛmɔ Owula Christensen. Kɛjɛ nakai beiaŋ kɛbaa nɛɛ ehi tsuŋwoohe ko (Detention Facility No. 1) ni yɔɔ Oryol kpokpaa lɛ nɔ lɛ.\nAabɔ Mɔdɛŋ Koni Afo Tsuŋ Ni Awoɔ Mɛi Ni Efeko Nɔ Ko Asɛɛ\nBɔ ni awaa Yehowa Odasefoi lɛ ayi waa yɛ Russia lɛ tsɔɔ akɛ, jeee Yehowa Odasefoi anitsumɔhe ni yɔɔ mla naa hegbɛ lɛ naa ni amɛtsĩ lɛ pɛ amɛtaoɔ, shi amɛmiitao amɛtsĩ amɛjamɔ lɛ hu naa kwraa. Kɛbashi bianɛ lɛ, Odasefoi ni efeko nɔ ko lɛ alɔyafoi lɛ ebɔ amɛhewɔ mɔdɛŋ shi loloolo lɛ, amɛnyɛko amɛhã afo tsuŋ ni awoɔ Odasefoi lɛ sɛɛ, no hewɔ lɛ, amɛŋmala enɛ he saji kɛhã kui ni ji UN Human Rights Committee kɛ UN Working Group on Arbitrary Detention, ni amɛbi hu koni Yuropabii Asaneyelihe Ni Yeɔ Hegbɛi Ni Adesai Yɔɔ Lɛ Ahe Saji lɛ akwɛ sane lɛ mli. Yehowa Odasefoi ni yɔɔ jeŋ fɛɛ lɛ heɔ amɛyeɔ akɛ, etsɛŋ ni saneyelihei ni kwɛɔ maŋsɛɛ saji amli lɛ baakwɛ koni Russia afo bɔ ni ewaa amɛnyɛmimɛi ni amɛkɛjáa Nyɔŋmɔ lɛ ayi lɛ sɛɛ.\nMɔ Ko Ni Awo Lɛ Tsuŋ Yɛ Ehenilee Hewɔ Lɛ He Sane\nAfɔ Feliks Makhammadiyev afi 1984 yɛ Karshi, ni yɔɔ Uzbekistan lɛ. Be ni Feliks edako lɛ, esumɔɔ nitɛŋmɔ, lalawiemɔi, kɛ lalai aŋmalamɔ. Sɛɛ mli lɛ, ekase kɔmpiuta programming kɛ wɛbsaiti feemɔ. Be ni eji oblanyo lɛ, ekɛ ehe wo kpɔiaŋgbɔlemɔ nifeemɔi amli waa.\nFeliks kɛ Yehowa Odasefoi bɔi bɔɔ be ni efã kɛtee Saratov yɛ afi 2002 lɛ. Ená miishɛɛ waa akɛ ebaakase Nyɔŋmɔ yiŋtoo akɛ ebaafo awuiyeli kɛ jalɛsane ni ayeee sɛɛ lɛ he nii waa. Yɛ afi 2011 lɛ, ekɛ Yevgeniya ni lɛ hu esumɔɔ nitɛŋmɔ waa lɛ bote gbalashihilɛ mli. Amɛkase maŋsɛɛ wiemɔi kɛ baisiko tamɔ.\nEfee Feliks wekumɛi kɛ nanemɛi ni jeee Yehowa Odasefoi lɛ po naakpɛɛ akɛ, abu nuu ni he jɔ nɛɛ akɛ “awuiyelɔ.” Amɛgbɛkpamɔ ji akɛ, etsɛŋ abaajie lɛ kɛje tsuŋwoohe lɛ ni mɔ fɛɛ mɔ baana akɛ nibii ni akɛ folɔ enaa lɛ fɛɛ ji amale.\nAwo Odasefoi 26 tsuŋ.\nPolisifoi yatutua shĩai yɛ Surgut kɛ Lyantor ni yɔɔ Khanty Mansi Autonomous Kpokpaa lɛ nɔ lɛ. Amɔmɔ Odasefoi hii etɛ ni awo amɛtsuŋ be ni ayeko amɛsane.\nPolisifoi yatutua shĩai yɛ Uray. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua shĩai yɛ Saransk. Amɔmɔ Odasefoi hii etɛ ni awo amɛtsuŋ be ni ayeko amɛsane.\nZheleznodorozhniy District Court lɛ ye Dennis Christensen sane ni amɛbu lɛ fɔ ni amɛbua akɛ abaawo lɛ tsuŋ afii ekpaa.\nPolisifoi yatutua shĩai yɛ Ivanovo. Amɔ Odasefonyo kome ni awo lɛ tsuŋ be ni ayeko esane.\nBe ni Odasefonyo nuu ko ni polisifoi sama lɛ lɛ tee Neftekumsk polis steshɛŋ lɛ koni eyabɔ emaniɛ lɛ, oya nɔŋŋ ni amɛwo lɛ tsuŋ.\nPolisifoi yatutua shĩai yɛ Neftekumsk. Amɔmɔ Odasefoi hii enyɔ ni awo amɛ tsuŋ be ni ayeko amɛsane.\nPolisifoi yatutua mɛi komɛi ni ebua amɛhe naa yɛ café ko. Amɔmɔ Odasefoi hii babaoo ni awo amɛ tsuŋ be ni ayeko amɛsane.\nPolisifoi yatutua shĩai yɛ Novosibirsk ni amɛmɔ Odasefonyo kome ni amɛwo lɛ tsuŋ be ni ayeko esane.\nPolisifoi yatutua shĩai yɛ Dyurtuli ni amɛmɔ Odasefonyo kome ni amɛwo lɛ tsuŋ be ni ayeko esane.\nPolisifoi kɛ maŋ he bulɔi krokomɛi yatutua shĩai yɛ Kirov. Amɔmɔ Odasefoi hii babaoo ni Andrzej Oniszczuk ni jɛ Poland hu fata he lɛ ni awo amɛ tsuŋ be ni ayeko amɛsane.\nPolisifoi kɛ maŋ he bulɔi krokomɛi yatutua shĩai yɛ Sychevka ni amɛmɔ Nataliya Sorokina kɛ Mariya Troshina. Awo yei enyɔ nɛɛ tsuŋ be ni ayeko amɛsane, amɛbaahi jɛmɛ kɛyashi February 19, 2019. Kɛ́ Anastasiya Polyakova ni amɔ lɛ yɛ July lɛ fata he lɛ, belɛ, awo Odasefoi yei etɛ tsuŋ yɛ Russia akɛ amɛkɛ amɛhe miiwo awuiyeli nifeemɔ mli.\nPolisifoi kɛ FSB nitsulɔi komɛi yatutua shĩai yɛ Khabarovsk. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua yoo onukpa ko ni ebi nuu ji Odasefonyo lɛ shĩa ni amɛmɔ ebi nuu lɛ. Awo lɛ tsuŋ be ni ayeko esane.\nPolisifoi akuu ko (Special Rapid Response Unit of the Russian National Guard) ní aje gbɛ atsɔse amɛ yatutua shĩai yɛ Kostroma. Awo Odasefonyo kome tsuŋ be ni ayeko esane.\nPolisifoi kɛ FSB nitsulɔi komɛi yatutua shĩai yɛ Berezovskiy. Amɔmɔ Odasefoi enyɔ ni awo amɛ tsuŋ be ni ayeko amɛsane.\nPolisifoi tee Odasefoi babaoo ashĩai amli yɛ Penza ni amɛyagbɛlɛ jɛmɛ. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua shĩai yɛ Omsk. Amɛmɔmɔ Sergey kɛ Anastasiya Polyakov ni amɛwo amɛ tsuŋ be ni ayeko amɛsane. Owulaŋa Polyakova ji Odasefonyo yoo klɛŋklɛŋ ni Russian Federation lɛ wo lɛ tsuŋ akɛ ekɛ ehe eyadɔmɔ kuu ko ni feɔ yiwalɛ nii.\nPolisifoi mɔ Andrey Stupnikov yɛ kɔɔyɔɔ lɛjiadaamɔhe ko yɛ Krasnoyarsk ni awo lɛ tsuŋ be ni ayeko esane.\nPolisifoi yatutua shĩai yɛ Saratov. Amɔmɔ Odasefoi hii babaoo ni awo amɛ tsuŋ be ni ayeko amɛsane.\nPolisifoi yatutua shĩai yɛ Tomsk kɛ Pskov. Amɔ Odasefonyo kome ni awo lɛ tsuŋ be ni ayeko esane.\nPolisifoi yatutua shĩai yɛ Orenburg, Birobidzhan, Perm, Naberezhnye Chelny, Magadan, kɛ Khabarovsk. Amɔmɔ Odasefoi hii nyɔŋma ni awo amɛ tsuŋ be ni ayeko amɛsane.\nPolisifoi yatutua shĩai yɛ Ufa, Polyarny, Vladivostok, kɛ Shuya. Amɔmɔ Odasefoi hii babaoo ni awo amɛ tsuŋ be ni ayeko amɛsane.\nAje Dennis Christensen sane lɛ shishi yɛ Zheleznodorozhniy District Court lɛ, ni Kojolɔ Aleksey Rudnev ji mɔ ni kwɛ sane lɛ.\nAtsi Dennis Christensen sane lɛ ato shii abɔ, he klɛŋklɛŋ ni atsi ato yɛ ji Sovietskiy District Court lɛ, no sɛɛ lɛ, Zheleznodorozhniy District Court lɛ hu.\nSovietskiy District Court ni yɔɔ Oryol lɛ hã awo Dennis Christensen tsuŋ nyɔji enyɔ be ni ayeko esane.\nPolisifoi yagbɛ Odasefoi akpee yɛ Oryol ni amɔ Dennis Christensen.\nKɛ́ ootao ona Yehowa Odasefoi fɛɛ ni awo amɛ tsuŋ amrɔ nɛɛ yɛ amɛhemɔkɛyeli lɛ hewɔ yɛ Russia lɛ, klilimɔ link ni yɔɔ shishigbɛ lɛ.\nAwo Amɛ Tsuŋ Yɛ Amɛhemɔkɛyeli Lɛ Hewɔ—Russia (PDF)\nAwo Amɛ Tsuŋ Yɛ Amɛhemɔkɛyeli Lɛ Hewɔ—Russia


Hiob 13 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nHiob tsa enaajiemɔ lɛ nɔ (1-28)\n‘Mikɛ Nyɔŋmɔ moŋ baawie’ (3)\n“Helatsalɔi ni he bɛ sɛɛnamɔ ko ji nyɛ” (4)\n“Mile akɛ misane ja” (18)\nEbi nɔ hewɔ ni Nyɔŋmɔ naa lɛ akɛ henyɛlɔ lɛ (24)\n13 “Hɛɛ, mihiŋmɛi ena enɛɛmɛi fɛɛ,Mitoi hu enu ni minu shishi. 2 Nɔ ni nyɛle lɛ, mi hu mile;Nyɛhiii fe mi. 3 Mi lɛ, mikɛ Ofe lɛ diɛŋtsɛ moŋ baawie;Masumɔ ni mikɛ Nyɔŋmɔ atao misane lɛ naa.+ 4 Shi nyɛ lɛ, nyɛkɛ amalei moŋ miikpa mihe;Nyɛ fɛɛ lɛ, helatsalɔi ni he bɛ sɛɛnamɔ ko ji nyɛ.+ 5 Eji nyɛbaamua nyɛnaa kwraa kulɛ,No baatsɔɔ akɛ nyɛhiɛ kã shi.+ 6 Nyɛfainɛ, nyɛboa minaajiemɔi lɛ toi,Ni nyɛfea toi nyɛhãa minaa wiemɔi lɛ. 7 Ani nyɛbaawie wiemɔi ni ejaaa nyɛhã Nyɔŋmɔ,Ni nyɛbaawie amale wiemɔi nyɛhã lɛ? 8 Ani nyɛbaafi esɛɛ,*Aloo nyɛbaaka akɛ nyɛbaawie anɔkwa Nyɔŋmɔ lɛ sane nyɛhã lɛ? 9 Kɛ́ epɛi nyɛmli ekwɛ lɛ, ani nibii baahi ahã nyɛ?+ Ani nyɛbaafee lɛ buulu tamɔ afeɔ gbɔmɔ adesa* buulu lɛ? 10 Kɛ́ nyɛka akɛ nyɛbaakwɛ hiɛiaŋ yɛ teemɔŋ lɛ,Bɔ fɛɛ bɔ ni fee lɛ, ebaakã nyɛhiɛ.+ 11 Ani egbojee lɛ woŋ nyɛhe gbeyei,Ni ehe ŋmiŋmi hu mɔŋ nyɛ? 12 Nyɛhiɛshikamɔ* wiemɔi lɛ, lamulu abɛi* ni;Ni nyɛhefamɔnii* lɛ waaa tamɔ hefamɔnii ni akɛ sũ fee. 13 Nyɛfea diŋŋ yɛ mihiɛ, koni mawie. Ni nɔ fɛɛ nɔ ni baaba minɔ lɛ aba! 14 Mɛni hewɔ po mikɛ mihe woɔ oshãra mli*Ni mihiɛɔ miwala* yɛ midɛŋ? 15 Eyɛ mli akɛ ebaanyɛ egbe mi moŋ, shi mamɛ kɛ̃;+Majaje misane lɛ* yɛ ehiɛ. 16 Kɛkɛ lɛ, ebaatsɔ miyiwalaheremɔ,+Ejaakɛ mɔ ni ebuuu Nyɔŋmɔ* lɛ nyɛŋ ehiɛ aba.+ 17 Nyɛboa miwiemɔ lɛ toi jogbaŋŋ;Nyɛfea toi nyɛhãa nɔ ni mijajeɔ lɛ. 18 Agbɛnɛ, naa, misaa misane lɛ mito kɛhã eyeli;Mile akɛ misane ja. 19 Namɔ kɛ mi baatswa? Kɛ́ mifee diŋŋ lɛ, no lɛ, magbo!* 20 Ao Nyɔŋmɔ, feemɔ nibii enyɔ pɛ ohã mi,*Koni mikɛ mihe akatee yɛ ohiɛ: 21 Jiemɔ onine ni tsii lɛ kɛje minɔ kɛya sɛɛ shɔŋŋ,Ni kaahã ohe gbeyei lɛ hã ŋmiŋmi mɔ mi.+ 22 Tsɛ ni mahere bo nɔ,Aloo hã mawie, ní bo ohã mi hetoo. 23 Mɛni ji mitɔmɔi kɛ mihe eshai lɛ? Hã male mimlatɔmɔ kɛ mihe esha lɛ. 24 Mɛni hewɔ okɛ ohiɛ teɔ,+Ni obuɔ mi akɛ ohenyɛlɔ lɛ?+ 25 Ani obaawo baa ni kɔɔyɔɔ tswaa lɛ lɛ he gbeyei,Aloo obaanyiɛ ŋmaa* tso gbiŋ sɛɛ? 26 Ejaakɛ oyaa nɔ oŋmalaa saji ni joɔ oshiɔ mi,Ni ohãa miwoɔ miblahiiaŋ eshai lɛ ahe nyɔmɔ. 27 Obɔ minaji apã,Opɛiɔ migbɛi fɛɛ amli fitsofitso,Ni okadiɔ minajiamaamɔhei lɛ eko fɛɛ eko. 28 No hewɔ lɛ, gbɔmɔ hiɛ* kpãtãa tamɔ nɔ ko ni ekpɔtɔ,Tamɔ mama ni abɛi ni yeɔ mama eye.\n^ Loo “nyɛbaakwɛ hiɛiaŋ nyɛhã lɛ.”\n^ Loo “Nyɛkaimɔ.”\n^ Hebri sht. ŋm., “nyɛtsɛŋ nɔ nii.”\n^ Hebri sht. ŋm., “Mɛni hewɔ mihiɛɔ miheloo yɛ minyanyɔji ateŋ?”\n^ Loo “Mafã migbɛi lɛ ahe.”\n^ Shishitsɔɔmɔi komɛi kɛɔ akɛ, “Kɛ́ mɔ ko baanyɛ lɛ, no lɛ, mafee diŋŋ ni magbo.”\n^ Hebri sht. ŋm., “nibii enyɔ pɛ okafee mi.”\n^ Hebri sht. ŋm., “ehiɛ,” eeenyɛ efee akɛ, aatsɔɔ Hiob.